text:
WILLEMSTAD – Komishon Deportista di Luna riba djasabra 03 di mei 2014, a reuní den sala di reunion di FFK, kaminda a evaluá i diskutí riba e kandidatonan ku a keda presentá pa miembronan dje komishon i federashonnan pa e premiashon di “Deportista di Luna” korespondiente na luna di Aprel 2014. Manera semper ta keda spliká, na momentu ku a inisiá ku e proyekto aki, e premio aki mester sirbi komo un estímulo, a base di prestashon i komportashon, pa nos deportistanan lokal, ku ta biba na Kòrsou i ku ta kompetí den kompetensianan lokal komo tambe internashonal den representashon di pais Kòrsou.
E komishon a yega na e siguiente nominadonan:
1. Stakamahakchi Femenino (Vòlibòl), E ekipo femenino di Vòlibòl Stakamahakchi Guardian Group a sobresalí enormemente durante di e aktual temporada di Vòlibòl. Tabata den luna di aprel ku e ekipo di Stakamahakchi ta enfrentá e fuerte ekipo di Shuatanari den e final di vòlibòl kategoria femenino superior. E ekipo di Stakamahakchi ta bataya fuertemente i ta logra titulá kampion di Kòrsou ora ku nan ta gana e seri final 3-1 den un seri mihó di 5. Pa e motibu ariba menshoná e ekipo femenino di Vòlibòl Stakamahakchi Guardian Group a keda skohe komo nominado pa deportista di luna aprel 2014.
2. Kevin Philbert (Atletismo), Kevin Philbert ta un hóben ku ta studia na Kolegio Alejandro Poula i ta práktika atletismo. Tabata durante fin di siman di 21 pa 23 di mart, ku Kevin Philbert a partisipá na e kompetensha Carifta Games na Martinique. Kevin Philbert Pa loke ta trata nos selekshon di atletismo ku a bai kompetí den e weganan di Carifta ku a tuma lugá na Martinique, Kevin Philbert tabata esun ku a logra bin kas bèk ku un medaya di Plata den ‘e disiplina di long jump’ kategoria U20. Pa e motibunan ya menshoná, Kevin Phibert a keda skohe komo nominado pa deportista di luna aprel 2014.
3. Chade Nersicio (Natashon), Chade ta un hóben di 13 aña ku ta studia na Radulphus College i ta miembro di e ekipo Curacao Sharks Aquatics. Tabata durante di e Carfita Swimming Championship, ku a tuma lugá den luna di aprel na Aruba, ku Chade Nercisio, aparte di a logra kibra 4 rèkòrt di Carifta, a kibra alabes 6 rèkòrt nashonal. Chade a logra di bin kas ku 5 medaya di oro. Chade a logra tambe di bin kas ku e trofeo di Fina Highest Points. Pa e motibunan ya menshoná, Chade Nersicio a keda skohe komo nominado pa deportista di luna aprel 2014.
Komishon ta gradisí e siguiente spònsernan ku ta yuda pa e premiashon aki por bira posibel: CHANGES PRO SPORT – RIO LOUNGE & SPORTS BAR- MCB – PETRO INDUSTRIAL NV – CSOF – SALAS SPORT SHOP – LILO SULVARAN – ALLSTAR EMBROIDERY – DIORCA NV – PELOTA – DE JONGH’S SPORTHUIS – FOTO STUDIO KORT – STRAK STRAK BARBERSHOP – FFK – SELIKOR – FUNDASHON NOBO – COCA COLA.
E anunsio i premiashon di e ganadó lo tuma lugá:
Fecha: Djasabra 10 Mei 2014.
Ora: 18.00 – 19.00’or.
Sitio: Rio Lounge & Sports Bar, Chuchubiweg 10?Damacor.
Den un ambiente liber di humamentu i liber di alkohòl


c: text/html

text:
Pronóstiko di tempu pa Kòrsou i bisindario bálido te djaweps mainta 06:00 o.l, 12 di desèmber 2019.
Pronóstiko
Pronóstiko di tempu pa Kòrsou i bisindario bálido te djaweps mainta 06:00 o.l, 12 di desèmber 2019.
Kompilá: djárason 11 di desèmber 2019, 05:00 o.l. (09:00 UTC).
KÓDIGO HEL: PREKOUSHON PA LAMAN BRUTU.
Tempu: Parsialmente nublá, temporalmente hopi nublá ku lokalmente algun áwaseru posibel.
Temperatura máksimo lo alkansá 31°C i temperatura mínimo di 26°C.
Solo ta sali 06:46 i ta baha 18:12 o.l.
Bientu: Direkshonnan por lo general ost i moderá te basta fuerte; forsa 4 te 5 (20 te 39 km/ora,11 te 21 nudo). Ráfaga de bes en kuando fuerte; forsa 6 (40 te 50 km/ora, 22 te 27 nudo).
Situashon general: Durante di próksimo 24 ora kondishon atmosfériko lo keda faborabel pa mas nubia pasa de bes enkuando riba nos region. Algun di e nubianan aki lo generá momentu ku áwaseru riba partinan di nos isla i bisindario. Mas aleu, ta antisipá ku e fluho di bientu lo mengua gradualmente den transkurso di awe.
Kondishon di laman: Moderá te basta brutu ku altura di olanan entre 1.5 i 2.5 meter (4 te 8 pia). Olanan mas haltu lo konsentrá na kosta nort di Kòrsou. Pa e motibu aki un prekoushon pa laman brutu ta na vigor.
Fenómeno spesial: Ningun.
Perspektiva te djabièrnè mainta: Parsialmente nublá ku algun áwaseru lokal.
Meteorólogo: Statia

robotstxt: allowed

filter: keep


text:
table tennis
-
News
Alberto Romo Herrera Ibarrolo ta na Aruba
Na Aruba actualmente tin un coach di Mexico, Alberto Romo Herrera Ibarrolo pa yuda nos atleta den e deporte di…Read More »
-
Barranquilla2018
Jeandry a inicia su participacion
Awe mainta e deporte di Table Tennis a inicia. Jeandry Mathilda cu a gana su clasificacion pa e Weganan Centroamericano…Read More »
-
News
Sports Clinic Tennis di Mesa
Pa Comite Olimpico Arubano e clinica nan di deporte organisa cohuntamente cu Aruba Bank N.V. ta un muestra con nos…Read More »


text:
WILLEMSTAD — Despues di 5 siman, entrenamentu di Swim Club Orca Curaçao ta bayendo hopi bon. Swim Club Orca Curaçao su promé treinen tabata dia 10 di yanüari 2015, e dia ei e klup a konta ku 9 mucha/miembro. Awe sinku (5) siman despues, e klup ta konta ku 30 miembro. Algu interesante ta pa mira, kon durante di e sinku (5) simannan aki ku tabatin treinen, tur dia mas i mas mucha ta bira miembro.
Djasabra dia 28 di febrüari awor, Swim Club Orca Curaçao ta organisá un aktividat di “team building” ku lo tuma lugá na Caracas Baai. Esaki ta pa e miembronan i “coachnan” siña konosé otro mihó i pasa un ratu huntu hasiendo aktividat di “team building” kantu di laman.
Swim Club Orca Curaçao ta un klup di landamentu nobo ku ta brinda su futuro miembro i aktual miembro e siguiente disiplinanan:
Landamentu kompetitivo; (“Speed zwemmen”)
Landamentu rekreativo;(trein pa tene kurpa den kondishon i distraishon)
Waterpolo; (“polo aquatico”)
Landamentu sinkronisá;(“waterballet”)
“Open waters”; (kompetí riba distansia largu den laman)
“Diving”; (kompetí den bula kabes i bula nechi for di springplank
“Master”;(treinen pa kondishon pa adulto)
Pa tur hóben ku ta interesá, Swim Club Orca Curaçao ta trein: djasabra di 15.30 or pa 17.00 or i djadumingu di 10.00 or pa 11.30 or na Pisina Bennie Leito.
Kontribushon ta Naf. 35,00 pa luna pa trein dos (2) biaha pa siman. Tin treinen pa adulto tambe riba djasabra di 17.00 or pa 18.00 or i djamars di 19.00 or pa 20.00 or. Kontribushon ta Naf. 50,00 pa luna pa trein dos (2) biaha pa siman. Swim Club Orca Curaçao, na kaminda di ta un klup grandi, sólido i ehemplar den nos pais.
Pa mas informashon por yama telefòn: 529 6586, Vernon Toré


text:
Pa GMA/News
E funshonario di VDC kende foi 2011 a bin hiba un lucha kontra ilegalidat ku gobiernu di MFK a bin hiba den gobernashon i hinka Colombianonan i mafia den nos servisio di seguridat, ayera a hanya su karta di retiro foi man di Pik Pisas.
E funshonario aki a ser pone algun aña pasa riba nonaktief ora ka bira konosi kela bai buska su derechi serka ombudsman.
Ta e funshonario ku e Hefe di VDC a oblige na dune Colombianonan afilia ku Farc e code pa nan por a saka informashon foi kluisnan i databank di nos servisio di inteligensha. E funshonario aki te hasta a ser sekuestra den Hotel Breezes pe Colombianonan.
Debi kela keda un peliger pa MFK awo den pitu Pisas a hanya opdracht serka su baas grandi pa retire anto den pitu.
Gobiernu di MFK ora ke raport di Ombudsman a bira publiko a kuminsa ku un kaseria humano tras dje funshonario aki.
Nan kera akuse di varios kos e.o. di a horta dokumentonan di VDC. Lokual a bin resulta di no ta berdat. Investigashon di Landsrecherche no a proba ku e tabata kulpabel nesakinan tampoko. Alkontrari djesaki. E a enterga keho i pruebanan ‘belastend verklaring’ kontra di miembronan di kabinete Schotte, Raad van toezicht di VDC, i su hefe. (kende awor aki tambe ta di shors.)
Pues e mester a regresa su trabow bek. Pero gobiernu e tempu ei a ninga di lage bolbe boka di trabow i wante riba un schorsing sin base huridiko. A bise ku no tin luga pe mas. E tabata bezig ta entamando un kaso un bia mas kontra dje desishon aki. Pero awor ku Pisas a sinta mesora a disidi na kite foi trabow.
PASO SI GOBIERNU NOBO EXIGI UN.INVESTIGASHON E POR BASHA MAS KOS ABOW…. I LO TIN MAS KASO PA HIBA O.M.
————————————————————————-
Un parti dje raport entrega na Onbudsman
Ora nos a kana bai patras. F. Calmero a bisami ku mi tin ku duna e hendenan aki tur informashon kon nos network ta hinka den otro. Despues M. Romer a bisa ku ami ku Y. Dennaoui ta hanja ultimo chens pa papia kiko a pasa riba e network. Mi a bira puntra Y .Dennaoiu for di ki dia e la delete files, e la kontesta e no ta korda. Y mi a bise ku a konstata ku e, Y. Dennaoiu y E. Mook a delete algun files.
Y e reakshon di F. Calmero tabata hopi stranjo ora mi a hasi e pregunta di delete files riba systema. Despues M. Romer a bisami ku si mi no duna e password ta oblige e meneer nan aki di crack e password.
Na e mesun momentu ei M. Romer a tuma mi telefoon for dimi. Mi a hasi senja kune ku mi tin ku bai. M. Romer a bisami ku mi no ta bai mientras nan no kaba ku e onderzoek, paso esaki ta pa pais. Mientras tantu nan no kaba mi no por bai esei M. Romer a bisami.
Despues nan a bai na Excess control, nan a duplica e harddisk di e access control. Despues nan a bai na e servernan. Despues nan a sigui anto segun nan ta duplika e harddisk nan nan ta bisa “ Awor nos ta bai wak tur kos over di screening”, “ tur kos ku a bai robes” . “ Esun ku a hasi nan mes kulpabel ta kai sera”. Anto nan ta sinta riba nan BB ta pin ku otro y hari. Intimidashon nan a keda kune pa basta ora largu.
Despues mi a bolbe rekorda nan ku mi tin ku bai pa buska mi juinan pa bai Festival di Lamunchi. M. Romer ta bolbe bisami ku mientras tantu nan no kaba mi no ta bai for di aki den. 11.30 mi a logra di jama mi kasa pa avise ku mi ta kaba un bes pami bini kas. Mi a logra papia tambe ku mi jui homber bise ku mi ta bini un bes.
Mi a bisa M. Romer ku lokual nan ta hasiendo no ta korekto paso nan no por laga un kompania di afor bai ku informashon di dienst pafo. M. Romer a kontesta esei no ta su problema, F. Calmero wak kon e ta hasi ku esei. M. Romer a bini mi kas kumi pa tuma mi laptop, paso F. Calmero a puntrami pami laptop.
Mi a kere ku Ch. De Palm lo tabata na kantoor ku e lo a bai kumi pa kwe mi laptop. M. Romer a kontestami ku e mes lo bai kumi, ya e tin sigur kumi no ta bel ningun hende riba kaminda. Paso e kos ku a pasa mester keda entre nos.
Mi a keda trabao te 16.40 pm. Den auto M. Romer a keda intimidami ku palabranan manera “ ta pa boso falta huldanda no ta duna nos sen mas paso ta boso ta lek” . “Meskos ku dia nan a nombre pa traha na VDC e mes no tabata sa”. “ Ken bo ta eigenlijk”.
Durante tur e oranan mi no tabata momento mi so, paso nan tabata keda kana kumi. Mi a bisanan dikon nan si por kana ku nan telefoon, nan a bisami paso nan ta warda jamada di minister.
Despues ora Ch. De palm a regresa trabao, mi a puntra Ch. De palm pa e ID y e wacht rapport. E la kontesta ku F. Calmero a tuma e kopianan scheurnan y bise wak pa e no traha ningun rapport di lokual a pasa awe.
F. Calmero tabata bisa “ nan tin sigur ku Gumbs a drenta akiden bai ku informashon for di systema”
Nan a obligami pa delete Gumbs su nomber for di access control. Nan a jamami “James Bond”, ;Ken bo ta?, paso tur kos bo ta den”, “ kua skol bo a kaba”, “digitale recherchering bo ta”.
KEDA PENDIENTE PA MAS UPDATE AKI NAN MES
Bron: GMANews


text:
Meimei di e Tèstamèntnan
Ora Tèstamènt Bieu a klousurá ku profeta Malakias, esei a inisiá un periodo di silensio di mas òf ménos 400 aña promé ku eventonan di Tèstamènt Nobo ta kuminsá tuma lugá. Nos ta yama e period aki “400 aña di silensio” pasobra durante e kuater síglonan ei, ningun profeta di Dios a aparesé. Malakias a duna di konosé ku Dios ta bai manda “profeta Elias serka boso promé ku binida di e dia grand i teribel di SEÑOR” (Malakias 4:5). E siguiente profeta ku a presentá na Israel tabata esun ku Hesus a yama “Elias”—Juan Boutista, esun ku a introdusí e Mesias.
Ma ora nos ta bisa ku esaki tabata un period di 400 aña di silensio, esei no ke men ku eventonan históriko no a tuma lugá durante e era ei. E kuater síglo ei a produsí hopi kambio pa e hudiunan.
Pensa un ratu tokante algun kambio komparando klousura di Tèstamènt Bieu ku era di Tèstamènt Nobo. Nota ku tin hopi diferensia polítiko, religioso, kultural, sosial, lingwístiko, èts.
Promé i Despues di e 400 Añanan di Silensio
Pa nos por komprendé Tèstamènt Nobo mas mihó, ta un yudansa pa nos haña sa kiko a sosodé durante e 400 añanan di silensio. Pesei, promé ku nos ta introdusí kada buki di Tèstamènt Nobo, nos ke haña un bista chikitu di historia durante e kuater síglonan ei. Nos ke pensa spesífikamente tokante e areanan polítiko i religioso.
I. INTRODUKSHON POLíTIKO
Komo resultado di kapricho di Reboam (susesor di Salomon), e nashon di Israel a spat for di otro i a bira dos pais. “Israel” tabata nòmber di e nashon di nort i e pais na sùit tabata yamá “Juda”. Ma pa motibu di nan piká, Dios a pèrmití pa tur dos wòrdu konkistá.
A. IMPERIO DI ASIRIA ( 900-612 B.C.)
Asiria a konkistá Israel, e nashon di nort, na aña 721 B.C. i a deportá mayoria di su poblashon. Rei di Asiria a trese hende for di Babilonia, Kuta, Ava, Hamat i Sefarvaim (2 Reinan 17:24) pa biba na Israel. E hendenan aki no tabata konosé e Dios di Israel. Ora Dios a manda leon pa terorisá nan, nan a keha na rei di Asiria i rei a manda un saserdote di Israel bèk pa siña nan kon pa adorá Dios. Ma nan religion tabata sinkritismo—nan a adorá nan diosnan i tambe Dios (2 Reinan 17:24-34). E hendenan aki tabata e antipasadonan di e Samaritanonan ku nos ta enkontrá den Tèstamènt Nobo.
B. IMPERIO DI BABILONIA (626-539 B.C.)
Imperio di Asiria a wòrdu konkistá dor di e kaldeonan. E kaldeonan a forma un imperio poderoso di Babilonia.
1. Reinan di Imperio di Babilonia
Pa kuminsá, lo ta bon pa haña un bista di e reinan di imperio di Babilonia.
- Nabopolassar (626-605 B.C.) tabata fundadó i promé rei di imperio di Babilonia.
- Nabukodonosor (605-562 B.C.)
Ora su tata a fayesé, Nabukodonosor a bira rei. Esaki ta e rei ku nos konosé mas mihó di imperio di Babilonia pa motibu di e relatonan di Daniel 1-4. Nabukodonosor tabata e rei ku a konkistá e nashon di sùit, Juda, i su kapital, Yerusalèm, na aña 586 B.C. Babilonia tambe tabatin un polisa di deportashon pa mantené kontròl riba e pueblonan konkistá.
Nabukodonosor a deportá (ekspulsá) diferente grupo di e pueblo hudiu na vários okashon. E promé deportashon a tuma lugá na aña 605 B.C. Daniel tabata entre e katibunan na e okashon ei (Daniel 1:1). E di dos deportashon a sosodé na aña 597 B.C. Dos persona ku a wòrdu deportá e tempu aki tabata rei Joakin (2 Reinan 24:8-17) i tambe profeta Ezekiel (Ezekiel 1:2).
Zedekias, último rei di Juda, a rebeldiá kontra Babilonia. Komo resultado, Nabukodonosor a bolbe ataká Yerusalèm dia 10 di yanüari, 587. El a logra konkistá e stat dia 9 di yüli, 586 B.C. i a destruí e tèmpel ku Salomon a konstruí. E di tres deportashon—esun mas grandi—a sosodé despues di e konkísta aki di Yerusalèm.
E siuiente reinan di Babilonia (e promé kuater no ta menshoná den Daniel) tabata:
- Amel-Marduk (562-560 B.C.)
- Neriglisar (560-556 B.C.)
- Labishi-Marduk (556 B.C.)
- Nabonidus (556-539 B.C.)
- Belsasar (553-539 B.C.) Esaki ta e rei menshoná den Daniel 5, kende a reina huntu ku su tata pa un tempu.
2. Impakto di Eksilio na Babilonia Riba Hudiunan
Durante tempu ku e hudiunan tabata eksiliado na Babilonia, diferente kambio a tuma lugá. Nota algun kambio ku ta destaká.
- Idolatria. E pueblo di Dios tabatin tendensia pa adorá tur klase di dios falsu na lugá di Yahweh (Yehová)—e Dios bèrdadero. Idolatria tabata un di e kousanan prinsipal ku Dios a pèrmití pa Su pueblo bai den eksilio. Ta interesante pa nota ku durante eksilio, e hudiunan a sina nan lès. For di e tempu ei, nan a faya hopi biaha. Ma nunka mas nan a adorá idolonan. Nan a keda klaba firme na monoteísmo.
- Hudiunan. For di tempu ku un grupo di e pueblo di Dios a regresá for di eksilio na Babilonia na e tera ku Dios a primintí nan, nan tabata konosí komo “hudiunan,” esta desendientenan òf habitantenan di e tribu di Juda. Esaki tabata un nòmber nobo pa nan.
- Diaspora. Promé ku e eksilio, kasi tur hudiu tabata biba na e tera ku Dios a primintí di duna nan. Ora e hudiunan a haña pèrmiso pa regresá na nan mes tera despues di e eksilio, hopi di nan no a regresá. Nan a ked ana Babilonia òf a plama na diferente nashon. Komo resultado, den Tèstamènt Nobo nos ta ta haña hudiunan tur kaminda.
- Idioma. Durante tempu di eksilio e hudiunan a kuminsá skirbi idioma hebreo ku lèternan arameo i poko poko nan a kuminsá papia idioma arameo. Esaki tabata e idioma ku hende a papia na Israel tempu di Hesus…e idioma ku Hesus lo a papia.
- Snoanan. Komo ku tèmpel na Yerusalèm a wòrdu destruí, pueblo di Dios no tabatin lugá mas pa reuní durante eksilio. Konsekuentemente nan a inventá “snoanan” unda nan por kongregá. Ora tabatin dies òf mas famia hudiu den un stat, nan a konstruí un snoa. P’esei den Tèstamènt Nobo tin snoa tur kaminda rònt di Laman Mediteráneo.
- Eskribanan. Komo ku e hudiunan tabata asina plamá, nan tabatin mester di mas kopia di e Skrituranan pa kada snoa, pa e kongregashon por tende Palabra di Dios. Pesei nan tabatin mester di hende ku lo kopia e Skrituranan. Eskribanan tabata hende ku haña edukashon pa nan por studia e teksto i kopi’é ku eksaktitut. Nan a bira e teólogonan i siñadónan di hudaísmo konservativo. I hudiunan a studia Lei na lugá di sakrifiká bestianan. Ademas, dor ku e Skrituranan tabata na idioma hebreo, nan tabatin mester di hende pa tradusí i splika e teksto na idioma arameo ku nan tabata papia awor. Esdras tabata un eskriba (Esdras 7:6,11).
- Rabínan. Tambe den Tèstamènt Nobo nos ta enkontrá rabínan. Nan, huntu ku e eskribanan, tabata instruktornan i interpretadónan di Lei di Dios.
- Tradishon. E rabínan a skirbi i kompilá e Talmud komo un splikashon di e Lei. Talmud ta konsistí di dos parti. Un parti ta yamá Mishná, un buki di reglanan ku nan a kompilá. E otro parti ta Haggada, loke ta komentario i doktrina di e rabínan.
E rabínan a forma nan mes tradishonnan i ku frekuensia e hudiunan a pone mas énfasis riba tradishon na lugá di e Skrituranan mes. Esaki a guia na hopi eror i splikashon ridíkulo. Ku frekuensia Hesus a kombatí ku e siñansa eronio aki (p.e. Mateo 5:21-48; 15:1-20).
C. IMPERIO DI MEDIA I PERSIA (539-331 B.C.)
Imperio di Media i Persia a konkistá imperio di Babilonia. Laga nos mira e reinan i algun evento ku ta sobresalí durante e imperio aki
- Siro (539-530 B.C.) tabata promé rei di imperio di Medio-Persia. El a konkistá Babilonia na ana 539 B.C. (Daniel 5). Maske e tabata rei di Persia promé ku esei, tabata na aña 539 B.C. ku el a bira rei di henter imperio.
Su pólisa, en kontraste di Asiria i Babilonia, no tabata pa ekspulsá i oprimí pueblonan konkistá. Na lugá di esei, el a enkurashá pueblonan ku a wòrdu deportá pa regresá na nan mes pais. Mas ku 150 aña anterior, Isaias a profetisá ku un rei, kende su nòmber lo ta Siro, lo hasi esaki (Isaias 44:28 – 45:3).
E puebel hudiu a keda den eksilio pa 70 aña (605-535 B.C.)—loke Jeremias a profetisá (Jeremias 25:12; 29:10). Algun hudiu a bolbe na e tera ku Dios a primintí (Esdras 1-4). Despues ku nan a pone fundeshi di tèmpel, nan a enfrentá oposishon i no a kontinuá ku konstrukshon pa e siguiente 15 aña.
- Cambises (530-522 B.C.)
- Durante reino di Darío I (522-486 B.C.), Dios a lamta e profetanan Hageo i Zakarias pa motivá e puebel hudiu pa sigui konstruí. Nan a obedesé e mensahe di e profetanan i a kaba konstrukshon di tèmpel (516-515 B.C.) segun Esdras 5-6. Dario I a duna permiso pa nan hasi esaki i asta a yuda finansiá rekonstrukshon di e tèmpel.
- Asuero I (486-464 B.C.) ta rei di Persia den e relato di Ester.
- Artaherhes I (464-423 B.C. tabata e rei ku a duna Esdras pèrmit na aña 458 B.C. pa regresá na e tera di Israel pa siña e hendenan (Esdras 7-10).
Algun tempu despues Nehemias a haña permiso di e mésun rei pa bolbe na tera di Israel i pa lamta e murayanan di Yerusalèm (445-444 B.C.). Ta parse ku esaki no ta referí na e murayanan ku Nabukodonosor a destruí. Kisas e hudiunan a lamta e murayanan un biaha kaba i enemigunan a kibra e muraya atrobe. Bou di liderasko di Esdras i Nehemias, revivamentu i reformashon a tuma lugá (Nehemias 8-13).
Ta aki Tèstamènt Bieu ta klousurá i e periodo di 400 aña di silensio ta kuminsá. Nos intenshon ta pa duna un bista di eventonan importante ku a sosodé durante e 400 añanan ku ningun profeta a aparesé riba pantaya di Israel i ningun buki di Skritura a wòrdu skirbí.
Durante tempu di Nehemias, Manasés, nieto di e sumosaserdote a kasa ku yu di Sanbalat. Nehemias a kore kuné. Segun e historiadó, Josefo, el a bai na Samaria i a lamta un tèmpel riba Seru Gerizim i a establesé e religion di e samaritanonan.
E siguiente reinan i imperio Media i Persia ta listá aki:
- Darío II (423-404 B.C.)
- Artaherhes II (404-359 B.C.)
- Artaherhes III (359-338 B.C.)
- Arses (338-335 B.C.)
- Darío III (335-331 B.C.)
En general, puebel di Dios a desfrutá di un tempu di pas i prosperidat durante tempu di imperio di Persia.
D. IMPERIO DI GRESIA (331-323 B.C.)
Laga nos pensa promé tokante e lidernan di imperio di Gresia
1. Reinan di Imperio di Gresia
- Felipe II, konosí komo Felipe di Masedonia, a pone fundeshi pa e imperio griegu dor di uni e estadonan chikitu huntu bou di ún solo mandatario. El a reina na Masedonia for di 359 te 336 B.C. Ma e nunka tabata rei di imperio di Gresia. Ora el a muri, su yu di 20 aña di edat, Alejandro, a bira rei.
- Alejandro, konosí komo Alejandro e Grandi (336-323 B.C.), a derotá e persianan tres biaha (334, 333, 331 B.C.) i a konkistá imperio di Media i Persia i a bira e mandatario prinsipal den e mundu konosí e tempu ei. Esaki a inisiá su serie di viktorianan militar spektakular.
Alejandro a pasa dor di Israel en ruta pa konkistá Egipto (332 B.C.). No ta konosí pakiko e no a destruí Yerusalèm manera tabata su kustumber ku statnan konkistá. Tin un storia ku e sumosaserdote hudiu a bin topa Alejandro i a mustré ku Daniel a profetisá tokante su konkístanan (Daniel 7:6; 8:5,21; 11:3) i ku Alejandro tabata asina impreshoná ku el a disidí pa no destruí e stat di Yerusalèm. Nos no sa si e storia ei ta bèrdat. Ma nos sa ku Alejandro a trata e hudiunan na un forma favorabel.
Alejandor a muri ku 33 aña di edat na 323 B.C. na Babilonia. Kousa di su morto no ta konosí. (Keintura kousá dor di malaria, parandiamentu, asesinato ta menshoná komo pusibilidatnan, ma ta spekulashon.) Nos solamente por imaginá kuantu kambio mas e lo a inisiá si e no a fayesé na un edat asina hóben. Pasobra e no tabatin eredero, nan a parti su imperio entre e kuater komandantenan (Daniel 8:8,22).
Komandantenan Cassander a bira mandatario di Masedonia i Lysimachus a bira rei di Trasia i Asia Menor parti pabou. E otro dos komandante, Ptolemaiko i Antigonus, i nan susesornan a impaktá grandemente historia di Israel. Ptolomaiko a eredá parti sùit di Siria i Egipto i Antigonus a bira rei di parti nort di Siria i Babilonia.
Seleuko I a derotá Antigonus i a establesé e dinastia di e seleusidanan na aña 312 B.C. Ptolomaiko, gañando Seleuko, a tuma Israel pa su mes. Komo resultado nan a bira enemigonan mortal. E resultado tabata guera entre nan i nan susesornan (e ptolomaikonan kontra e seleusidanan), pa hopi aña (275, 245, 240, 219, 217 B.C.). E hudiunan a sufri hopi komo resultado pasobra hopi di e gueranan a tuma lugá na teritorio di Israel òf nan ehersitonan a pasa dor di e teritorio hudiu.
2. Impakto di Gresia Riba Hudiunan
Maske e tabata hóben, su influensia tabata sumamente grandi pasobra e no tabata solamente un sòldá. Alejandro tabata konvensí ku e sistema griegu tabata e mihó sistema. Komo resultado, e tabata un “mishonero” ku a prediká e kultura, idioma, religion, ets. griegu. El a indoktriná mundu ku su sistema griegu. E kultura i idioma griegu a dominá mundu pa mas òf ménos 600 aña (300 B.C. – A.D. 300).
Griegu a bira un idioma universal…ku hende tabata papia na tur parti di mundu. Asta despues ku Roma a konkistá mundu konosí i a introdusí nan imperio romano, maske nan idioma tabata latin, griegu a keda e idioma prinsipal pa e siguiente mil añanan.
Griegu a bira e idioma di hopi hudiu ku tabata biba pafó di Israel. Komo resultado, nan tabatin mester di Skrituranan na idioma griegu. P’esei hudiunan a tradusí Tèstamènt Bieu na idioma griegu entre 280-150 B.C. Esaki tabata konosí komo Septuaginta (òf LXX). Septuaginta tabata e Beibel di e kristiannan den era di Tèstamènt Nobo. Maske e Skrituranan hebreo a eksistí, mayoria hende no por a lesa esei. Nos por kòrda ku Pilato a laga skirbi e “krímen” di Hesus na e tres idiomanan komún na Israel: griegu, arameo, i latin.
E apòstelnan a skirbi Tèstamènt Nobo na idioma griegu. Ora eskritornan di Tèstamènt Nobo a sita Tèstamènt Bieu, nan a sita e Skrituranan griegu.
Tambe, pa mantené kontrol, mandatarionan a enkurashá hendenan konkistá pa adoptá e kultura griegu. Alejandro a konstruí mas ku 70 stat (inkluiendo Alejandria na Egipto) i a pone sòldánan griegu na nan. Griegunan a kasa ku e hendenan lokal i e dos kulturanan a meskla.
Filosofia i religion griegu tambe a plama i a meskla ku e religionnan lokal. Diosnan lokal a haña nòmber di diosnan griegu.
E. PTOLOMAIKONAN (323-198 B.C.)
En general kos a bai bon pa hudiunan ora e ptolomaikonan a manda na Israel. E promé seis rei ptolomaiko ta listá aki:
- Ptolemeo I – Soter I (305-285 B.C.)
- Ptolemeo II – Filadelfa (284-246 B.C.)
Tantu Ptolemeo I i II a favboresé e hudiunan. Hopi hudiu a muda pa siudat di Alejandria na Egipto. I hopi di nan a papia griegu. Komo resultado, e hudiunan na Alejandria a kuminsá tradusí e Skrituranan hebreo (Tèstamènt Bieu) na griegu durante reino di Ptolemeo II.
- Ptolemeo III – Euergetes I (246-222 B.C.)
- Ptolemeo IV – Filopator – 222-205 B.C.
- Ptolemeo
V – Epifanos (204-180 B.C.)
- Ptolemeo VI – Filometor (180-145 B.C.)
Un problema mayor ku e pueblo hudiu a eksperensiá tabata e echu ku nan pais tabata lokalisá nèt meimei di e ptolomaikonan i seleusidanan. Ora nan a bringa kontra otro, ku frekuensia e batayanan a tuma lugá riba nan teritorio. I esun ku a result viktorioso tabatin poder tambe riba e puebel hudiu.
F. SELEUSIDANAN (198-166 B.C.)
Resultado di guera di 202-198 B.C. entre e ptolomaikonan i seleusidanan a sali na fabor di e seleusidanan. Esei a nifiká ku Antioku III a bira mandatarionan di e tera di Israel. Pasobra e seleusidanan a mira e religion di hudiunan komo un menasa, nan a hasi tur esfuerso pa “helenisá” e hudiunan. (HELLEN ta e palabra pa griegu. Pues, “helenisá” ta nifiká pa aseptá e idioma, kultura i religion di Gresia.) E hudiunan a sufri masha hopi na man di e seleusidanan. Nos ta lista solamente algun di e reinan di e dinastia aki.
- Antioko III (223-187 B.C.)
- Seleuko IV – Filopator (187-175 B.C.)
- Antioko IV Epifanos (175-164 B.C.) a hasi tur esfuerso pa obligá e hudiunan pa aseptá e religion, kultura, èts. griegu. E tabata asina fanatiko pa ku esaki ku hende a kambia e nòmber Epifanos (ku a nifiká “e dios revelá”) pa Epimanes (“e loko”). Antioko Epifanos tabata razu den su persekushon di puebel di Dios.
Antioko Epifanos a bende e sumosaserdosia na Jason, ruman di sumosaserdote legítimo, Onias III. Despues el a bende e puesto ku Menelaus, kende no tabata famia saserdotal mes. El a konstruí un sala di gemnastik i lugá pa pusta kore, i hòmbernan sunú a partisipá, manera e griegunan a hasi. Eventonan deportivo a wòrdu inisiá ku un sakrifisio na diosnan pagano. Tur esaki tabata ofensivo pa hudiunan. El a konstruí teatronan griegu i hende mester a haña nòmbernan griegu i bisti manera griegunan. Asta tabatin sirugía pa kita evidensia di sirkunsishon.
El a invadí Egipto, pais di e ptolemaikonan. Ma militar romano a bin na ayudo di e ptolemaikonan i a prevení Antioko di derotá nan. Jason a kere ku Antioko a muri na Egipto i a kore ku Menelaus. Ora Antioko a regresá for di Egipto, el a baha su rabia riba e hudiunan, i espesialmente Yerusalèm, matando 40,000 di nan, i a hasi sobrevivientenan bira katibu. Antioko Epifanos a destruí murayanan di Yerusalèm, a hòrta e tesoronan di tèmpel. El a prohibí hudiunan di praktiká nan religion (sabat, fiestanan, sirkunsishon) i a prohibí nan di poseé òf lesa Tora (Skrituranan). El a kontruí altarnan pagano tur kaminda den stat di Yerusalèm i a obligá hudiunan pa partisipá den fiestanan pagano i adorashon di diosnan falsu.
El a hasi tèmpel di Dios un tèmpel di dios falsu, Zeus na desèmber 167 B.C. Hudiunan a yama esaki “abominashon di desolashon” (Mateo 24:15). Antioko a pone un altar di Zeus den tèmpel i sakrifika un porko riba altar na onor di Zeus…loke tabata sumamente ofensivo pa hudiunan. Prostitushon sagrado tambe tabata un parti di e “adorashon” na e tèmpel.
Oposishon a krese di parti di hudiunan deboto, yamando nan mes “Hasidim” (esnan deboto). E situashon a bira insoportabel pa e hudiunan i esaki a enkurashá e hudiunan pa uni ku un spiritu di nashonalismo.
Un dia un mensahero di Antioko a yega na e pueblo di Modin ku intenshon pa obligá e hudiunan ei hasi sakrifisio pagano. Mattathias tabata un saserdote di edat atvansá einan i e mensahero a ofres’é un rekompensa si e lo ta e promé pa sakrifiká komo ku e tabata mas grandi i respetá. Mattathias a nenga redondamente. Anto un hudiu a bin na e altar pa hasi sakrifisio. Mattathias a mat’é i e mensahero di Antioko, i a destruí e altar. Mattathias i su yunan a hui bai den serunan. Mas hudiu a djòin ku nan. Esaki tabata komienso di e revolushon makabeo.
Ki impakto Antioko Epifanos tabatin pa ku loke nos ta mira den Tèstamènt Nobo?
Pa di promé, den e buki di Echunan, e siudat di Antiokia ta bon konosí (Echunan 11:19-26; 13:1) komo e stat for di unda apòstel Pablo a inisiá su biahenan mishonero. Antiokia tabata kapital di e imperio di Seleusidanan. Den era di Pablo, Antiokia tabata e di tres stat mas grandi den imperio romano.
Ademas, e persekushon di Antioko Epifanos a kontribuí na e deseo di e hudiunan pa nan Mesias bin. Nan tabata kiboká, deseándo un Mesias militar i polítiko ku lo destruí e forsanan pagano. Pesei hopi hudiu no a aseptá Hesus komo nan Mesias.
Ta bon pa menshoná tambe ku tabata durante era di e seleusidanan ku tera di Israel tabata partí na tres sekshon: Judea, Samaria, i Galilea.
G. MAKABEONAN (166-63 B.C.)
Nos ta kere firmemente ku Beibel ta konsistí di solamente 39 buki den Tèstamènt Bieu i 27 buki den Tèstamènt Nobo. Dios a inspirá e 66 bukinan ei so. Iglesia Katóliko Romano ta inkluí mas buki den nan Beibel, yamando esakinan bukinan deuterokanóniko. Maske e bukinan por ta interesante i por duna instrukshon korekto, tòg tin hopi eror i siñansa falsu den e bukinan ei. Ma historiadónan ta konsiderá e buki di 1 Makabeonan komo un relato konfiabel i históriko di loke a sosodé durante era di e makabeonan. E buki no ta inspirá pa Spiritu Santu. Ma kontenido di e buki ta kuadra ku echunan ku a sosodé den era di e makabeonan. (Ta interesante ku e buki di 2 Makabeonan no ta konsiderá un buki konfiabel.) Laga nos pensa tokante e era di e makabeonan.
Sòldánan di Antioko a ataká Mattathias i su grupo i a mata mas òf ménos mil di nan, kimando nan bibu den kuebanan. E hudiunan a wòrdu derotá pasobra nan a nenga bringa riba dia di sabat. Mattathias a konvensé nan ku nan por defendé nan mes riba dia di sabat.
Poko tempu despues ku Mattathias a mata e mensahero di Antioko Epifanos, el a fayesé na aña 166 B.C. Pero su yu hòmbernan a sigui ku e revolushon.
Un yu, Judas (166-160 B.C.), i e forsanan hudiunan a derotá e trupanan enemigu…vários biaha …un viktoria tras di otro…asta ehersitonan grandi. Judas i su kompatriotanan a kapturá Yerusalèm, a kore ku e sòldánan seleusida, a purifiká e tèmpel, a dedik’é di nobo, a destruí e altar di Zeus i a pone e altar di Dios bèk na su lugá. Dedikashon di e tèmpel a tuma lugá dia 25 di Chislev (17 desèmber) di aña 164 B.C. (Hesus a selebrá e fiesta aki den Juan 10:22. Te awe hudiunan ta selebra esaki—Fiesta di Dedikashon òf Lus, konosí komo Hanuka.) Judas a haña nòmber di karino “Makabeus” (nifikando “e martin”)…Judas Makabeo. Esei ta origen di e nòmber “makabeonan.”
Judas a muri den guera, i su ruman, Jonatan, a kontinuá ku e lucha pa 18 aña mas (160-143 B.C.). Jonatan a wòrdu apuntá komo sumosaserdote. Un otro ruman, Simon (143-135 B.C.) a negoshá ku Demetrio II, kende tabata buska pa bira rei di Siria. Su negosiamentu a resultá den independensia pa e hudiunan di Judea! Simon a bira e sumosaserdote.
Ora Simon i dos yu a wòrdu mata, un otro yu, Juan Hyrcanus (135-104 B.C.) a bira sumosaserdote i mandatario polítiko. El a funda e dinastia di hasmoneonan. Durante tempu ku e tabata lider, tabatin hopi pleitu, komplòt, èts. entre e hudiunan.
Esaki tabata e era ku dos grupo reglioso-polítiko bon konosí pa studiantenan di Tèstamènt Nobo a originá. Un grupo, siguiendo e tendensia di e era ei, tabata ke pa hudiunan adoptá e kultura, idioma, perspektiva, èts di Gresia. Nan tabata konosí komo helenisadónan. E grupo aki tabata despuesto pèrdè algun karakterístika hudiu pa nan por probechá di benefisionan griegu. For di e grupo aki a bin e saduseonan. E otro grupo, konosí komo hasidim, a resistí fuertemente kontra e helenisashon di hudiunan. Nan a boga pa libertat nashonal i di e religion hudiu. E grupo aki tabata origen di e fariseonan.
Un akto di Juan Hyrcanus ku studiantenan di Tèstamènt Nobo lo haña interestante tabata ku el a destruí e tèmpel ku e samaritanonan a konstruí riba seru Gerizim komo un rival di e tèmpel na Yerusalèm. E muhé samaritano a referí na e adorashon aki den Juan 4:20.
Promé ku Juan Hyrcanus a muri el a rechasá e perspektiva di e fariseonan i a afiliá ku e mentalidat di e saduseonan. Su susesor tabata Judas Aristobulus (104-103 B.C.) siguí pa Alejandro Janneus (103-76 B.C.). Alejandro a buska poder i su propio interes. Hopi hudiu no a gust’é. E fariseonan a sera kabes ku e seleusidanan pa kit’é for di su puesto. Nan a logra. Ma e fariseonan a teme ku e seleusidanan lo no keda kontentu te ora nan a konkistá henter e pais atrobe, i pesei e fariseonan a bolbe uni forsa ku Alejandro pa kore ku e seleusidanan. Despues ku nan a derotá e seleusidanan, Alejandro a tuma vengansa i a krusifiká 800 lider fariseo na fiesta di viktoria di e saduseonan.
Susesor di Alejandro Janneus tabata Alejandra (76-67 B.C.) i despues su yu mayó, kende tabata sumosaserdote, Hyrcanus II (3 luna so). Aristobulus II (67-63 B.C.) a kita e reino for di su ruman, Hyrcanus II. Ma guera a resultá entre Hyrcanus II i Aristobulus II. Na aña 63 B.C., probechando di e bringamentu, e komandante romano, Pompeyo, a konkistá Israel. Komo resultado, Israel a bin bou di poder di Roma. E romanonan a permití e hudiunan mes pa goberná te 37 B.C.
Ki impakto nos ta mira den Tèstamènt Nobo for di era di e makabeonan? Kiko tabata algun resultado ku e revolushon makabeo a okashoná?
- Tabata durante e era di e makabeonan ku e dos grupo hudiu a forma. Un grupo—ku tabata prinsipalmente e saserdotenan—tabata pro helenisashon. E di dos grupo—mas tantu e eskribanan i fariseonan—a haña ku Lei tabata nan outoridat.
- Un resultado ligá ku esei tabata ku e puesto di sumosaserdote a kuminsá bira mas di un posishon polítiko. Nos por mira den e Evangelionan i Echunan ku e sumosaserdote tabatin hopi influensia polítiko, loke no tabata e kaso den tempu di Tèstamènt Bieu.
- Tambe durante era di e makabeonan rabi Jehuda kompilá instrukshonnan di siñadónan hudiu di pasado pa forma e buki konosí komo Talmud. Esaki a konsistí di 1) Mishná—leinan oral, i 2) Gemara—komentarionan tokante Mishná. Te awendia esaki ta altamente apresiá pa hudiunan.
H. IMPERIO ROMANO – 63 B.C. – A.D. 70
Imperio romano a eksistí pa hopi aña despues di A.D. 70, pero nos estudio lo no hiba nos muchu mas despues di A.D. 70.
Diferente reinan ku nos ta enkontrá den Tèstamènt Nobo tabata yama “Herodes.” Tur di nan a reina ku aprobashon di imperio romano. Esun promé tabata Herodes e Grandi, siguí pa diferente di su susesornan ku tambe tabatin e nòmber Herodes. Laga nos pensa tokante e Herodesnan.
- Herodesnan den Tèstamént Nobo
Herodes e Grandi (37-4 B.C.) a lamta komo hudiu na un pais bisiña di Israel, Idumea. Ku 22 aña di edat, Herodes a kaptura Yerusalèm, ku yudansa di e romanonan i nan a dun’é e título “Rei di Hudiunan.” Esaki tabata e Herodes ku tabata reina tempu ku Hesus a nase.
Herodes no tabata un hudiu religioso. E no tabata popular serka e hudiunan pasobra e tabata desendiente di Idumea (desendientenan di Esau), su bida inmoral, su belasting pisá, i su krueldat. Di bèrdat Herodes tabata sumamente kruel. El a mata tur persona ku tabatin potensial di ta un rival pa su puesto. El a mata por lo ménos dos di su esposanan, tres di su suanan, su suegra, i tres yu hòmber. El a duna òrdu pa mata hopi lider hudiu ora e muri pa e hudiunan yora ora e muri. Esaki ta kuadra presis ku su mentalidat ora e sabionan a bin Yerusalèm buskando e “Rei di Hudiunan” (Mateo 2), matando tur beibi maskulino bou di dos aña di edat.
Herodes a buska fabor di e hudiunan dor di su konstrukshon. El a konstruí hopi edifisio i stat, por ehèmpel Cesarea, Masada, Herodium, èts. Ma esun prinsipal tabata re-konstrukshon di e tèmpel di Yerusalèm. Esaki tabata e tèmpel for di era di Esdras ku Herodes a ekspandé. A tuma 46 aña (Juan 2:20) pa kompletá e konstrukshon mahestuoso…loke tabata e tèmpel den era di Hesus i e apòstelnan
Ora Herodes e Grandi a muri poko despues di nasementu di Hesus, e bèrdadero “Rei di hudiunan” (na aña 4 B.C.), emperadó Augusto a disidí ku ningun di Herodes su yunan mester tin henter e reino. El a parti e reino entre su tres yunan: Arkelao, Herodes Felipe, i Herodes Antipas. Nos ke pensa un tiki mas tokante kada un di e tres reinan aki.
Arkelao (4 B.C.-A.D. 6) a reina riba Judea, Samaria i Idumea. E tabata kruel manera su tata i a mata 3000 hudiu pa preveni un revolushon kontra dje. Mateo 2:22-23 ta laga sa ku Jose, tata di kriansa di Hesus, no a konfia pa biba den Arkelao su teritorio. P’esei el a bai biba na Galilea teritorio di Herodes Antipas. E habitantenan di Judea i Samaria tabata asina fadá di Arkelao su krueldat ku nan a manda un delegashon na Roma pa pidi emperadó Augusto pa kit’é for di su puesto komo rei. Augusto a hasi konforme nan petishon i a pone Judea bou gobernadónan romano.
Herodes Felipe (4 B.C.-A.D. 34), konosí tambe komo Felipe e tetrarka (Lukas 3:1), a manda riba Iturea, Trakonitis, Gaulanitis, Batanea i Auranitis. E tabata un mandatario hustu i e suidadanonan di e paisnan aki a gust’é. El a konstruí Cesarea di Felipe i Bètsaida.
Herodes Antipas (4 B.C.-A.D. 39) tabata rei di Galilea i Perea—teritorio unda Hesus a lamta komo muchu. Esaki ta e Herodes prinsipal ku nos ta enkontrá den e Evangelionan (despues ku Herodes e Grandi a fayesé). E tambe tabata un tetrarka (Mateo 14:1; Lukas 3:1; 3:19; 9:7; Echunan 13:1). El a konstruí Tiberio.
Herodes Antipas tabata e responsabel pa morto di Juan Boutista. Ora e tabata bishitá su mitar ruman, Felipe (no e tetrarka) el a sera konosí ku Herodias, Felipe su esposa. El a divorsia su promé esposa i a kasa ku Herodias. Juan Boutista a denunsi’é pa esaki i Herodes a enkarsel’é. Herodias, probechando di baliamentu di su yu muhé, Salomé, a logra mata Juan (Mateo 14:1-12).
Hesus a yam’é “zoro” (Lukas 13:32). Komo ku Herodes Antipas tabata un hudiu, e tabata na Yerusalèm pa e fiesta di Pasku tempu di krusifikashon di Hesus. Hesus a presentá su dilanti pa wòrdu huzgá (Lukas 23:7-12).
Herodes Agripa I, ruman di Herodias, a konvensé emperadó Kalígula ku Antipas no tabata leal na emperadó i Kalígula a kore kun’é i duna su puesto na Agripa.
Nos ke pensa tokante dos otro susesor despues di e tres yunan di Herodes e Grandi.
Herodes Agripa I (A.D. 37-44) tabata bon amigo di emperadó Kalígula. Un di e emperadó nobo su promé aktonan tabata pa duna Agripa e teritorio ku tabata pertenesé na Felipe promé ku su morto. E tambe a haña teritorio di Herodes Antipas. Depues ku emperadó Kalígula a muri, el a bira rei di Judea i Samaria tambe. Herodes Agripa I tabata un hudiu deboto, a adorá na e tèmpel regularmente, i a sigui e leinan hudiu. Ma e tambe a persiguí kristiannan, matando Santiago i enkarselando Pedro (Echunan 12).
Heodes Agripa II (A.D. 50-100) tabatin bon konosementu di e religion hudiu, ma su interes tabata superfisial so.
Prokuradó Felix (A.D. 52-59) tabata kasá ku ruman di Agripa II, Drusila, i tabatin kontakto frekuente ku Pablo (Echunan 23-24). Ora Festo (A.D. 59-61) tabata prokuradó di Judea, Agripa II a bishit’é huntu ku su ruman muhé, Berenise (Echunan 25:13). Pablo a hasi su apelashon i proklamashon di e evangelio tantu dilanti di Festo komo Agripa (Echunan 25:23 – 26:3
Eseinan ta e Herodesnan ku nos ta enkontrá den Tèstamènt Nobo. Nan a reina ku outorisashon di emperadó romano. Tambe den Tèstamènt Nobo nos ta enkontrá prokuradónan—gobernadónan romano.
- Prokuradónan Romano den Tèstamént Nobo
Ora emperadó Augusto a kita Arkelao for di su puesto na aña A.D. 6, el a hasi Judea un provinsia romano, goberná pa prokoradónan romano ku emperadó mes a apuntá. E prokoradónan mester a duna kuenta dirèkt na emperadó.
En general, nan a biba na kosta, na Cesarea, i a bin biba temporalmente na Yerusalèm solamente na okashonnan spesial (fiestanan hudiu) ora tabatin mester di mas trupa na e fòrti di Antonia, lokalisá na Yerusalèm. Mayoria prokoradó tabatin mal reputashon, asta na Roma, pa motibu di nan opreshon di e huduiunan i robamentu.
Tabatin 14 prokuradó for di aña A.D. 6 te tempu ku e romanonan a destruí Yerusalèm. Ma nos lo nota solamente esnan ku Tèstamènt Nobo ta menshoná. Nos ya kaba a menshoná dos di nan. Ma lo ta bon pa haña un bista mas amplio di nan.
Ponsio Pilato (A.D. 26-36) tabata e di sinku prokuradó na Judea. E no a hasi kaso di e kustumbernan i derechunan di e poblashon hudiu. Kasi el a kuminsá un revolushon ora el a purba trese e símbolo di Roma den Yerusalèm. E hudiunan a konsiderá esei un violashon di e Dies Mandamentu: “No traha ningun imagen grabá pa bo mes, ni nada semehante na loke tin ariba den shelu, ni abou riba tera, ni den e awa bou di tera…” (Eksodo 20:4). Pilato tambe a hòrta plaka for di e tèmpel pa e por konstruí un akuadúkto pa Yerusalèm. E hudiunan a protestá i soldánan di Pilato a obligá nan pa stòp di protestá. Talbes Lukas 13:1 a referí na “…galileonan, kende nan sanger Puilato a meskla ku nan sakrifisionan.” Pilato ta mihó konosí pasobra el a laga ehekutá Hesus pa komplasé ku deseo di e hudiunan, maske e tabata konvensé ku Hesus ta inosente (Juan 18:28 – 19:16). Algun aña despues, ora Pilato a mata algun samaritano, mandatarionan na Roma a eksigí pa e regresá na Roma pa wòrdu huzgá pa su mal komportashon.
Nos a menshoná e prokuradó ku tabata yama M. Antonius Felix (A.D. 52-59). Felix tabata prokuradó mas òf ménos 16 aña despues di Pilato. Nos a menshoná kaba ku esaki tabata e Felix di Echunan 23-24 dilanti kende Pablo a presentá. Felix tambe a haña òrdu pa regresá na Roma pa motibu di su mal komportashon.
Susesor di Felix tabata Porsio Festo (A.D. 59-61). E tabata unbon prokuradó. Ma lástimamente el a fayesé despues di goberná solamente dos aña. Esaki ta e Festo di Echunan 24:27 – 26:32.
Prokoradónan (Gobernantenan) di Judea
- Revolushon Kontra e Romanonan
E nashon hudiu a someté obligatoriamente na outoridatnan romano. Ma nan a rekonosé e saserdosia i Sanhedrin komo nan mandatatrionan supremo. E hudiunan a paga e belasting di tèmpel i tambe belasting romano. E belasting total ku nan mester a paga por a yega 40%.
Despues di morto di Festo kos a peorá pa e hudiunan. Korupshon di tantu e romanonan komo e lidernan hudiu a resultá den revolushon di hudiunan kontra e romanonan (A.D. 66-74). Zelotenan—hudiunan ku tabata ke tumba e mandatarionan romano dor di akshon violento—a logra konkistá Yerusalèm. Ma e guera a bira mas kompliká pasobra tambe tabatin guera sivil entre gruponan hudiu. E komandante romano, Vespasiano, a bolbe konkistá Judea, ku eksepshon di Yerusalèm, tempu ku e hudiunan tabata bringa kontra otro na Yerusalèm. Anto emperadó Nero a muri. Vespasiano a bai Roma pa e por bira emperadó susesor di Nero. El a laga su yu, Tito, pa kompletá e konkísta di Yerusalèm. Komo resultado di hamber i guera sivil Tito a kapturá Yerusalèm na ougùstùs di aña A.D. 70 i a destruí e stat i e tèmpel. E hudiunan a wòrdu matá òf bendé komo katibu.
Un grupo di hudiu a skapa i a kontinuá ku nan revolushon for di Masada. E romanonan a konkistá Masada na aña A.D. 74 ma a deskubrí ku e 900 hudiunan a mata nan mes na lugá di someté na e romanonan.
Na aña A.D. 135, un otro revolushon a lamta bou guia di Simon Bar Kochba. Emperadó Adriano a derotá e hudiunan i el a deklará ku Yerusalèm ta un stat romano, prohibiendo hudiunan pa drenta e stat bou pena di morto. Un tèmpel a wòrdu konstruí pa onor di Jupiter unda e tèmpel tabata.
E nashon hudiu a peresé, ma no e hendenan, ni e religion. Fariseonan i rabínan a sigui instruí e hendenan. Studiamentu di Lei a bira a punto prinsipal (pasobra sakrifisionan no tabata pusíbel dor ku e tèmpel tabata destruí). Nan a establesé un skol na Jamnia na A.D. 90 pa studia e Lei.
Emperadónan Romano durante Promé Síglo
- Impakto di Era Romanonan
Galationan 4:4-5 ta laga nos sa ku Dios a manda Su Yu den mundu na e momentu apropiá: “Ma ora ku e plenitut di tempu a yega, Dios a manda Su Yu, nasí di un muhé, nasí bou di Lei, pa E por a redimí esnan ku tabata bou di Lei…” Esaki a sosodé den era romano.
Ya kaba griegu tabata e idioma prinsipal di e imperio romano, maske latin tabata idioma di e romanonan.
Roma a imponé su leinan riba henter su imperio. Kompará ku otro eranan, no tabatin gueranan manera tabata e kaso den otro eranan. E tabata un era di pas i stabilidat entre diferente nashonnan…konosí komo e era di Pax Romana (27 B.C. – A.D. 180).
E romanonan a sòru ku e pirateria ku a pesta Laman Mediteráneo no tabata un menasá mas pa biaheronan i transporte di komersio.
E romanonan tambe a konstruí un bon sistema di kamindanan i kareteranan. Komo resultado, hudiunan a hiba nan Skrituranan griegu tur kaminda na e imperio.
Tur esaki a kontribuí pa e evangelio por plama mas rápido…“e plenitut di tempu.”
II. INTRODUKSHON RELIGOSO
Diferente religion ta aparesé den Tèstmènt Nobo. Ma nos intenshon ku e introdukshon aki ta pa yuda nos komprendé e desaroyonan religioso entre e hudiunan durante e 400 aña di silensio meimei di Tèstamènt Bieu i Tèstamènt Nobo. Nos ya kaba a menshoná ku diferente grupo a forma durante e era aki den e religion hudiu.
A. FARISEONAN
Fariseo ta nifiká “esnan separá.” E grupo aki a originá for di e grupo hasidim, ku a oponé kontra helenisashon durante era di e makabeonan. E fariseonan a konsistí prinsipalmente di laikonan manera eskribanan i “sabionan di lei” (Mateo 23:34) kende a interpretá Lei. Nan a kompilá tradishon e reglanan verbal (komentarionan) pa apliká Skritura na diferente situation. Nan tabata e grupo mas grandi na Israel i nan tabatin mas influensia entre e poblashon hudiu.
Kiko tabata nan kreénsianan? Nan a rekonosé henter Tèstamènt Bieu komo inspirá pa Dios i konsekuentemente outoritario. Purbando pa obedesé Skritura, nan a inventá hopi relga pa yuda ku aplikashon di e leinan di Skritura. Komo resultado, nan a warda nan leinan skirbí i verbal ku mas kuidou ku nan a obedesé Skritura. Nan tabata konosí pa nan moralidat, ritonan i legalísmo (separashon, orashon i ayuno, sabat, désimo, ets.). Ademas, nan a kere den eksistensia di angelnan i spiritunan, inmortalidat di e alma, resurekshon di e kurpa, èts.—doktrinanan korekto.
Maske nan tabata e grupo mas fiel na Skritura na Israel den tempu di Hesus, ta visto ku Hesus a kondená nan ripitidamente pa nan hipokresia i legalismo (Mateo 15:1-11; 23:1-36).
E fariseonan tabata e úniko grupo ku a sobreviví despues di destrukshon di Yerusalèm.
B. SADUSEONAN
E saduseonan a tuma nan nòmber for di e yunan di Zadok (2 Samuel 8:17; Ezekiel 40:46), e saserdotenan legítimo den era di David. Maske e kantidat di saduseonan tabata ménos ku e fariseonan, nan tabatin e poder saserdotal i polítiko despues di e tempu di e makabeonan. Nan a rechasá kualke kambio ku por menasá nan puesto. Nan tabata despuesto pa aseptá helenisashon parsial—oponiendo kontra e hasidim—e grupo hudiu konservativo, enkabesá pa eskribanan.
Doktrinalmente, nan a rechasá e leinan verbal di e fariseonan, rekonosiendo solamente e Pentatuk komo Skritura. Nan tabata di opinion ku e otro bukinan di Tèstamènt Bieu ta ménos outoritario ku Pentatuk. Nan a nenga ku angelnan i spiritunan ta eksistí. Nan no a kere ku e alma ta inmortal ni tampoko e resurekshon di e kurpa humano.
E saduseonan no a sobreviví despues di destrukshon di tèmpel.
Ta notabel ku maske e fariseonan i sasudseonan a despresiá otro, nan a odia Hesus muchu mas i a uni forsa pa oponé huntu kontra nos Señor (Mateo 16:1; 22:34).
C. ESKRIBANAN
500: Internal server error
This error is generated when a script running on the server could not be implemented or permissions are incorrectly assigned for files or directories
Troubleshooting suggestions:
Temporarily disable any rewrite rules by renaming your .htaccess file if it exists.
Ensure that any CGI or Perl scripts have at least .755. permissions.
If trying to run PHP and you get this error, you may have an invalid php.ini in your /cgi-bin, or may be missing your php.dat file in this folder.
500: Internal server error
This error is generated when a script running on the server could not be implemented or permissions are incorrectly assigned for files or directories
Troubleshooting suggestions:
Temporarily disable any rewrite rules by renaming your .htaccess file if it exists.
Ensure that any CGI or Perl scripts have at least .755. permissions.
If trying to run PHP and you get this error, you may have an invalid php.ini in your /cgi-bin, or may be missing your php.dat file in this folder.


text:
Drecha Relashon
Meditashon Trasendental ta kontribuí na relashonnan mas eksitoso i satisfaktorio i e ta subi nos abilidat pa duna mas, di un manera positivo.
Tur relashon eksitoso ta basá riba duna. Pero nos por duna solamente loke nos tin. Hopi biaha na final di un día okupá nos reservanan di energía ta agotá i no a sobra nada pa famia i amigu. Relashonnan inevitablemente ta sufri.
Meditashon trasendental ta redusí strès i tenshon, un opstákulo grandi pa bon komunikashon i ta desaroyá un personalidat mas madurá i tolerante. A haña sa ku MT tambe ta desaroyá konsiensia mas amplio, mas felisidat, i sintimentu i emoshonnan mas rafiná. Tur eseinan ta resultá den un personalidat mas positivo i kaluroso, kapas pa disfrutá di relashonnan mas profundo i un bida personal mas riku.
Anxiety, Stress and Coping: An International Journal 1993 6:245–262
Drecha relashonnan di trabou i esnan personal
Un estudio bou di ehekutivo i empleadonan den industria di outo a saka ‘fo ku después di tres luna di práktika regular di e programa di Meditashon Trasendental, empleadonan a mustra mihó relashon di trabou i personal kompará ku grupo di kontròl di e mesun trabou.
Sòru promé pa bo mes
E tiki minüt dediká tur día kuidando nos mes pa medio di praktiká Meditashon Trasendental, ta subi nos kapasidat pa rospondé na nesesidat di famia, amigu i kolega.
Atraves di e proseso simpel aki di permiti e mente trankilisá i yega na nivelnan mas ketu i eksperensiá un estado di sosiegu alerto kaminda e kurpa ta profundamente sosegá i e mente kompletamente alerto, strès profundamente pegá i kansansio ta keda eliminá di un manera natural.
E estado úniko aki ta produsí nivel hopi haltu di koherensia osea orden den funkshonamentu di e serebro, loke ta resultá den eksperensia di mas pas, mas harmonia, mas klaridat mental, i e abilidat di mira kos den su perspektiva. Agregando e eksperensia relahante di Meditashon Trasendental na bo rutina diario, pas interior ta krese. Komo resultado di e mente mas trankil, hendenan ta raportá ku nan ta sinti menos strès i preshon na kas i na trabou.
Semper ta berdat ku si nos ta mas positivo i habrí ku otro hende, nan tambe ta bira mas habrí i positivo ku nos. Dje manera ‘ki, e desaroyo interior produsí pa Meditashon Trasendental ta keda reflehá den tur tipo di relashon mas balioso – di trabou, di famia òf sosial.
E benefisionan individual di Meditashon Trasendental tin implikashon importante riba sosiedat tambe. Ora individuonan bira menos di strès i ta huza mas di nan potensia kreativo, di un manera natural nan ta kontribui mas positivo na sosiedat.


text: KRALENDIJK – Djaweps 5 di Sèptèmber a saka Ganadó di e premio èkstra ku Napa Auto Parts a primintí. Durante ku a saka e partisipantenan ku a haña e oportunidat pa a start e outo di e kampaña di Radio Live99.9FM, Andre Lendering di Napa Auto Parts a menshoná ku e bòn nan ku a keda den tómbola, for di nan ta saka unu mas, i e persona ta gana un “dinner for 2” na It’s Rains Fishes Restaurant. E atardi Reagan Pourier, empleado di Napa Auto Parts, a hinka man den tómbola i a saka e felis Ganadó, kende a resultá Jonathan Colorado. El a gana un “dinner” pa 2 persona na It’s Rains Fishes. Sigui kumpra na Napa Boneiru, pasobra Andre a menshoná ku ta bai tin mas oportunidat pa gana premio pronto.


text:
Minister Charles Cooper Pueblo di Korsou OJO OJO OJO…
Minister Charles Cooper Pueblo di Korsou OJO OJO OJO…
Yuda nos vigilá e ladron nan di tereno aki i otro kamindanan. Nos mester pone un paro na e ladronia di tereno di pueblo. Espesialmente den e weekend largu aki. Si bo mira aktividad nan di konstrukshon ku ta parse bo dudoso, yama 917 polis pa nos aktua mesora.
Na westpunt nan ta purbando pa kue un area ku gobiernu ke hasiele un mirador pa pueblo. Ya nan a pone un container kaba. Nos ta vigilando nan. Nos lo aktua pronto riba dje. Pero yuda nos vigila. Den algun kabes di seru tambe nos a mira ku a rosa algun sitio. Nos ta vigilando nan. Ban huntu ban para e bagamunderia i e Ladron nan aki.
SIGUI SHARE PA E YEGA DEN TUR SKINA.
SOLO EL PUEBLO SALVA EL PUEBLO….


text:
Pastor Ivan huntu ku Komishon di Santana di Rincon, kier a rekordá un i tur ku aki dos siman ta dia di tur nos defuntunan.
Pa tal okashon Santana lo ta habri tur dia pa asina tur hende lo por yuda ku limpiesa di e último lugá di sosiegu di nan ser kerí.
Ta pidi tur donjo nan di kelder pa kuminsa ku limpiesa rondo di kelder di nan ser keri nan.
Ta un lastima pa bisa ku ta un berguensa pa mira kon tin famia ta dera nan defuntu i no ta ni bira wak patras mas pa ku e kelder di nan ser keri.
Tin di nan ku asta e krans nan di for di entiero a keda den e mesun posishon ku a pone nan i bai laga nan atras.
Komishon di Santana kier a rekorda tur famia ku nan ta responsabel pa tene rondo di nan kelder limpi.
Kuminsando djaluna 18 di oktober tin e oportunidat pa kuminsa ku limpiesa rond di bo kelder.
Ta pidi na kada persona ku hasi nan kelder limpi pa deposita esaki nan na un manera responsabel parti suit den Santana di manera ku nos por laga limpia esaki den un bes.
Alabes ta partisipá ku e djamars 2 di november pa 06:00 or lo tin un Santu Sakrifisio di misa na misa mes pa tur nos sernan kerí.
Pa intenshon pa misa pastoor lo avisa den misa serka kual persona nan por akudí pa pidi intenshon pa misa i skirbi nòmber di bo defuntu.
Kòrda ku Santana ta un lugá kaminda ku nos tur un dia lo mester bai aden, ta p’esei laga nos yuda kontribuí pa tene e Santana aki limpi, tantu pa nos mes komo pa nos sernan kerí ku ta sosegá den dje.
Si nos kada un kolabora i tene nos kelder i 50 cm rond di dje limpi santana lo keda basta limpi.


text:
Trabao a Habri na Cuba ta un documentacion informativo di e bida, speranza y tragedianan di Arubianonan cu a riesga nan bida ariba lama, pa por bay traha na Cuba. E obra aki ta un coleccion historico di memoria, potret y cartanan cu ta duna bo un idea di con nan bida tabata prome, durante y despues di traha ariba Azucareros na Cuba.
A base di relatonan di descendientenan y di investigacion hasi na Aruba y Cuba sr. Donata ta describi e biahe pa Cuba, e bida y trabao na Cuba y e Arubianonan cu a dicidi di bolbe bek Aruba. Esaki ta e di dos buki di sr. Donata tocante historia di Aruba. E prome publicacion ta titula “Cariñosamente … Recuerdonan di mi wela y otronan”. Tambe disponibel ariba Red Soil Publishing.
Jose Miguel ta dedica e buki aki na tur e Arubianonan di antes, cu durante un epoca dificil cu nos isla a conoce, mester a riesga nan bida crusando lama den barco di bela pa bay traha na Cuba. Nan ta persona cu a mustra un determinacion y curashi hopi grandi pa tuma un decision di bay traha leu for di Aruba. E buki ta dedica tambe na e cantidad desconoci di Arubiano cu no a sobrevivi e biahenan of cu nunca mas hende a bolbe tende algo di nan …Nan ta laga un bashi den e curason di nan sernan keri.
José Miguel S. Donata
WRITER, TEACHER, RESEARCHER
Jose Miguel S. Donata a nace na Aruba y ta docente di Spaño. Su pasion ta historia (oral) y folklore di Aruba y e aspectonan tipico Arubiano di nos lenga Papiamento. Sr. Donata tin un ‘Bachelor of Arts y un Master of Arts den Languages and Cultures of Latin America/Spanish’.


text:
Dia 17 di Maart, Centro di Bario Brazil lo celebra dia di Himno y Bandera
den grandi, cu su tradicional dia deportivo cuminsando for di 5 or atardi te
cu 12 or di anochi unda cu ya for di e ora ey , esta 12:01am ta hisa nos
bandera oficialmente y cu cantamento dinos himno “Aruba Dushi Tera” y un
brindis pa e dia special aki.
E programa deportivo ta e siguiente:
17:00 Wega di Domino pa nos grandinan.
18:00 Mens Erger Je Niet “live” entre e schoolnan basico di bario.
18:30 Wandel voetbal y mini voetbal.
19:00 Ping Pong cu nos estelarnan di Aruba.
19:30 Revancha den volley damas Brazil v/s Zee Rovers.
20:00 Despues ta sigui wega di domino entre team nan cu bon fama.
20:30 Revancha den volley mix Noord.Volleyball .Masters #1 v/s N.V.M #2.
21:30 Basketball entre e grandi nan di pariba.
21:30 Mens erger je niet entre e 4 team di volleyball.
22:30 ta sigui e wega cu Centro di Bario a introduci na Aruba , E dodgeball
(Mericano)
E dia aki di celebración ta bira un actividad cu hopi ambiente y sin laga
afo “Hubert disco”
asina ta bin celebra e dia special aki den Centro di bario Brazil


text:
Maneha bo negoshi
Contrata empleado cu un limitacion (handicap) den bo negoshi
Contratando empleado cu un limitacion (handicap) por ta un decision inteligente pa bo negoshi.
Contenido
Adaptacionnan rasonabel
Awo mas cu nunca, negoshinan chikito ta dificil pa logra contrata trahadonan talentoso. Contratando trahadonan cu un limitacion por yuda negoshinan satisface nan necesidadnan talentoso, mientras cu esaki ta fortalece nan bentaha competitivo. Door di tuma hendenan cu un limitacion den servicio, negoshinan por:
- Amplia e reserva di talento
- Crea un cultura di diversidad
- Satisface necesidadnan di e forsa laboral
- Fomenta solucionnan empresarial cu ta creativo
- Genera bon boluntad entre su clientenan
Un limitacion (handicap) ta wordo considera manera un limitacion fisico of mental cu ta limita sustancialmente un of mas actividadnan importante di biba. Personanan cu un limitacion hopi biaha mester adaptacionnan na e luga caminda nan ta traha.
Locual cu ta importante di un empleado ta su habilidad, y no su limitacion. Cu adaptacionnan laboral ta yuda e empleadonan cu limitacion realisa cierto tarea cu ta esencial pa por haci nan trabao y esaki por inclui:
- Software cu ta lesa pantaya pa empleadonan cu problema di vision
- Raised desks pa empleadonan cu ta uza un rolstoel
- Coaching laboral pa empleado cu limitacion intelectual
- Servicionan di asistenca personal na e luga di trabao
- Trahamento for di cas (telecomunicacion)
- Ahustacion di orario di trabao
Door di inverti den contrata y retene talento di personanan cu un limitacion, negoshinan por haya un bentaha competitivo y demostra nan compromiso cu e comunidad.
Por tuma contacto cu Trampolin pa Trabao
Pavilla 13 E
Oranjestad
Telefon: +297 582 9485
Email: trampolinpatrabao@gmail.com
Facebook: stichtingtrampolinpatrabao


text:
E publikashon aki ta muestra di gratitut di Federashon Futbòl Kòrsou na komunidat di Kòrsou pa 100 aña di sosten i inspirashon. Nos ta honra asinaki permanentemente pioneronan di pasado ku a yuda krea nos eksitoso presente i alimentá nos soñonan pa futuro. Nos ta keda siña di e gran poeta di tur poeta Khalil Gibran: “Yesterday is but today’s memory, and tomorrow is today’s dream”! Ku nos soñonan pa mañan lo keda siña di nos ayera.
[ 3 hardcover boeken in een cassette ]
Taal / Language : Papiamento
Extra informatie:
Hardback
1024 pagina's
Met illustraties
Juli 2021
4402 gram
293 x 215 x 73 mm
EAN: 9789085601555
Caribpublishing


text:
E proceso ta serio y lo mester ta cla prome cu Juli 1, 2023;...
Lo bin reconocimento, disculpa y compensacion pa sclavitud na 2030. Su Mahestad Rey Willem Alexander e siman aki na ocasion di Prinsjesdag a bisa...
Departamento Meteorologico di Aruba cu informacion: Ola Tropical activo oost di Bonaire
Departamento Meteorologico di Aruba ta vigilando un ola tropical den parti oost di Caribe, actualmente oost di Bonaire. E Sistema tin un chance grandi...
Comerciante Uni Aruba hopi contento cu a haya oido riba asunto di descuento di...
Comerciante Uni Aruba ta hopi contento cu e logro aki di por a haya oido na nan peticion riba asunto di descuento di factura,...
ImSan a Celebra ‚ÄėRing Bell Ceremony‚Äô: Na honor di e 500 pashent cu a...
Diahuebs 22 di September, e Instituto Medico San Nicolas (ImSan) a celebra ‚ÄėRing Bell Ceremony‚Äô na honor di e 500 pashent cu a finalisa...
Asociacion di Accountants (AVA) cu exitoso ‚ÄėCommunity Talk‚Äô
Diamars atardi a tuma lugar e prome ‚ÄėCommunity Talk‚Äô di Arubaanse Vereniging voor Accountants (AVA) na Renaissance Wind Creek Aruba Resort. AVA conhunto cu...
Importacion y exportacion, dos kwartaal 2022
Oficina Central di Estadistica ta presenta e resultadonan principal di e cifranan di importacion y exportacion, dos kwartaal 2022. Importacion total Importacion total, den peso, a...
ICAO ta asisti Aruba cu un team di expertonan cu ta marcando historia; Prome...
Desde comienso di aviacion na mundo, hende muhe tabata involucra den desaroyo di avion, helicopter y tambe biahenan espacial. Hende muhe den aviacion ta...
Aruba merece un mercado laboral productivo y progresivo
Aruba Trade and Industry Association (ATIA) a tuma nota siman pasa cu sindicatonan a vocifera nan disgusto ariba e proceso encuanto e “Congreso Nacional...
Mayornan mester ta alerta pa ‚Äúchallenge‚ÄĚ nobo peligroso riba Tik Tok: ‚ÄúSleepy Chicken‚ÄĚ
Un challenge nobo ta bin tumando forsa y ta parce na otronan cu a surgi den pasado, loke por ocasiona riesgo pa e salud...
Charlanan y conscientisacion ta sigui yuda hopi den baha casonan di embaraso hubenil na...
Dos a√Īa pasa, Bon Dia Aruba a raporta cu casonan di embaraso hubenil ta rond di 72 pa a√Īa, y awor esaki ta keda...


text:
Aplicacion nobo y practico pa busca palabra na Papiamento
Oranjestad – Riba Dia Internacional di Idioma Materno, Departamento di Enseñansa Aruba (DEA) a introduci un instrumento nobo riba su website [papiamento.aw], un instrumento practico pa busca con pa skirbi un palabra na Papiamento den e ortografia di Aruba.
Ya pa basta aña tabatin un lista di palabra publica den e formato di pdf. Awo (2018) a crea un aplicacion nobo cu ta ofrece un forma mas practico pa busca palabra via e website. Loke ta nobo ta cu awo bo por cuminsa type e palabra cu bo ta busca y e website mes ta mustra bo diferente palabra cu ta contene e letternan cu bo a type.
E aplicacion aki ta deriva di e lista di palabra skirbi segun e reglanan stipula den “Ortografia di Papiamento – version april 2009” y publica den e “Vocabulario Ortografico di Papiamento” (buki blauw).
Vocabulario Ortografico di Papiamento
E “Vocabulario Ortografico di Papiamento” ta un lista cu ta contene mas cu 17.000 palabra. Meta di e publicacion ta pa yuda e usuario ora e kier sa con pa skirbi palabra segun e ortografia di Aruba. E vocabulario ta inclui palabra cu ta wordo uza tur dia, pero tambe algun palabra di antaño, nomber di mata, pisca y algun nomber geografico. No mester considera e vocabulario aki como un lista completo di tur palabra na Papiamento. Den transcurso di tempo e lista lo sigui crece.
Como base a haci uzo di un lista di palabra compila pa Mario Dijkhoff (d.f.m.). Un grupo di trabou di Departamento di Enseñansa Aruba, incluyendo algun miembro di otro departamento, a haci e trabou di evalua cua palabra ta forma parti di e lista aki y a pone e palabranan den e forma ortografico corecto. Un grupo di trabou mas chikito a traha riba e redaccion final. A base di comentario cu a drenta, a haci algun adaptacion na e lista, cu ta encera ampliacion y algun coreccion.
E lista aki awo ta completamente incorpora den un aplicacion nobo riba e website.
Gradicimento
Un palabra di gratitud ta bay na e desaroyador di e instrumento valido aki.
E aplicacion aki a keda crea y implementa gratuitamente pa Sr. Dwayne Heronimo di e compania local Orbitalnets, cual compania ta facilita e administracion tecnico di e website [Papiamento.aw] ya pa hopi aña.
E aplicacion aki sigur lo cumpli cu un demanda grandi, no solamente di parti di e campo di enseñansa, sino tambe di parti di pueblo di Aruba en general. Cu e aplicacion aki e uzadonan di Papiamento skirbi tin un instrumento practico cu nan por haci uzo di dje tur dia.
Desde 21 di februari 2018 e aplicacion aki ta obtenibel via nos website: [papiamento.aw/busca].
Ta e intencion di Gobierno di Aruba hunto cu e compania Setar NV pa den futuro crea tambe un “mobile app” pa autocoregi Papiamento den celular.
Pa mas informacion por acudi regularmente na nos website [papiamento.aw] y por sigui e desaroyonan a traves di Twitter @PapiamentoAruba y Facebook @PapiamentoAruba.
#PapiamentoScroll To Top
- March 2022
- February 2022
- February 2021
- October 2020
- December 2019
- September 2019
- August 2019
- May 2019
- December 2018
- November 2018
- September 2018
- August 2018
- July 2018
- June 2018
- May 2018
- January 2018
- September 2017
- April 2017
- March 2016
- February 2016
- May 2015
- February 2015
- June 2014
- May 2014
- February 2014
- April 2013
- March 2013
- February 2013
- March 2012
- February 2012
- December 2011
- November 2011
- August 2011
- July 2011
- February 2011
- August 2010
- July 2010
- May 2010
- April 2010
- March 2010
- February 2010
- January 2010
- November 2009
- October 2009


text:
Resultadonan di Beisbòl Liga Grandi ayera:
- Atlanta Braves a derota Miami Marlins ku skor di 6-0
Andrelton Simmons no a konektá hit den 3 turno na bate den e partido aki. Andrelton tin un promedio di .264.
- Milwaukee Brewers a pèrdè di New York Mets ku skor di 5-1
- San Francisco Giants a derota Cincinnati Reds ku skor di 9-8
- Arizona Diamondbacks a pèrdè di Philadelphia Phillies ku skor di 6-0
- Los Angeles Angels a pèrdè di Baltimore Orioles ku skor di 3-0
- New York Yankees a pèrdè di Kansas City Royals ku skor di 6-0
Didi Gregorius no a konektá hit den 3 turno na bate ku 1 base por bola. Didi tin un promedio di .204
- Tampa Bay Rays a derota Minnesota Twins ku skor di 11-3
- Toronto Blue Jays a pèrdè di Houston Astros ku skor di 4-2
- Pittsburgh Pirates a derota Chicago Cubs ku skor di 3-0
- Cleveland Indians a pèrdè di Texas Rangers ku skor di 5-1
- Chicago White Sox a derota Oakland Athletics ku skor di 7-3
- Boston Red Sox a pèrdè di Seattle Mariners ku skor di 5-0
- Colorado Rockies a pèrdè di Los Angeles Dodgers ku skor di 1-0
Kenley Jansen ta salba su promé partido di temporada pichando 1 entrada sin permití hit tampoko kareda, miéntras ku e la poncha 1 batido
- Washington Nationals a derota San Diego Padres ku skor di 10-5
- Detroit Tigers a pèrdè di St. Louis Cardinals ku skor di 2-1
Partidónan di Liga Grandi pa awe:
- Los Angeles Angels kontra Toronto Blue Jays
- Milwaukee Brewers kontra Detroit Tigers
- Arizona Diamondbacks kontra Miami Marlins
- St. Louis Cardinals kontra New York Mets
- Cleveland Indians kontra Chicago White Sox
- Oakland Athletics kontra Houston Astros
- Philadelphia Phillies kontra Colorado Rockies
Breve:
- E ekipo di Frisco RoughRiders a anunsiá ku nan a pone Chris Garia riba lista di hungadó inkapasitá pa shete dia. E ekipo sin embargo no a indiká ainda kiko ta e leshon ku Chris tin. Chris no a mira akshon ku e ekipo for di 7 di mei ultimo i tin un promedio di .169 den 20 partido ku e ekipo
- E ekipo di Baltimore Orioles tin intenshon pa laga Jonathan Schoop praktika ku e ekipo e fin di siman aki na Miami. Si tur kos bai bon den e praktikanan, e intenshon ta pa manda Jonathan Liga Menor pa e kuminsá prepará pa regresá ku e ekipo. Den fin di siman tras di lomba Jonathan na e fasilidat di Orioles na Sarasota, Florida, Jonathan a bati algun bala, tira for di un distansia di 90 pia i tambe hasi algu ehersisio di agilidat
Tripel A
- Roger Bernadina no a konektá hit den 1 turno na bate pa Albuquerque Isotopes. Sin embargo, riba djasabra Roger a konektá su promé honron di temporada, bayendo di 3-1 ku 2 kareda anotá i 1 empuha. Roger tin un promedio di .250
Dòbel A
- Sharlon Schoop a konektá 2 hit den 4 turno na bate ku 1 kareda anotá i otro empuha pa Bowie Baysox. Sharlon tin un promedio di .317
Klase A
- Carlton Daal a konektá 1 hit den 3 turno na bate ku 1 kareda empuha pa Daytona Tortugas. Carlton tin un promedio di .254
- John Polonius a konektá 2 hit den 4 turno na bate ku 1 base por bola, 1 kareda anota i otro empuha pa San Jose Giants. John tin un promedio di .214
- Ozhaino Albies a konektá 2 hit den 5 turno na bate ku 1 base por bola i 1 kareda empuha pa Rome Braves. Ozhaino tin un promedio di .307


text:
Publiká riba 01 Sèptèmber 2022
Desishonnan relashoná spesífikamente ku asuntunan di pais riba nivel nashonal di djárason, 31 di ougùstùs 2022:
1. Konseho di Minister a bai di akuerdo pa lanta un grupo di direkshon i di trabou “UBO-register” (Ultimate Beneficial Owner) ku mester duna konseho na Minister di Finansa i Minister di Hustisia tokante e entidat ku ta bai ta enkargá ku registrashon sentral privá di personanan ku ta doño prinsipal di sea un negoshi, fundashon òf asosiashon. E komishon mester bini ku proposishonnan tokante struktura i kontenido di e registro i e forma di raportá.
Pa mas informashon tuma kontakto ku ministerio di Finansa i/òf ministerio di Hustisia.
2. A bai di akuerdo ku proposishon di Minister di Finansa pa entregá un di dos petishon na Sekretario di Estado enkargá ku Asuntunan Interior i Relashonnan den Reino i Digitalisashon pa refinansiá e debe na Hulanda (karta den konsepto fechá 29 di ougùstùs 2022).
Pa mas informashon tuma kontakto ku ministerio di Finansa.
3. Konseho di Minister a tuma nota di e di sinku raportahe “Stuurgroep Hervormingen in de zorgsector” presentá pa Minister di Salubridat Públiko, Medio Ambiente i Naturalesa riba 19 di ougùstùs 2022.
Pa mas informashon tuma kontakto ku ministerio di Salubridat Públiko, Medio Ambiente i Naturalesa.
4. Konseho di Minister a bai di akuerdo ku kontenido i direkshon di e dekreto nashonal den konsepto presentá pa Minister di Asuntunan General relashoná ku apertura di e Aña Parlamentario riba djamars, 13 di sèptèmber 2022. Tambe a bai di akuerdo pa presentá e dekreto nashonal den konsepto na Gobernador pa keda firmá.
Pa mas informashon tuma kontakto ku ministerio di Asuntunan General.
5. A bai di akuerdo ku petishon di Minister di Desaroyo Ekonómiko pa duna e outorisashon nesesario ku ta hasi posibel pa Ministerio di Desaroyo Ekonómiko krea un “domeinnaam” nobo den kuadro di lansamentu di e aplikashon “Prijspublicatie”.
Pa mas informashon tuma kontakto ku ministerio di Desaroyo Ekonómiko.


text:
E figuranan, e portanan i e plenchi chikitu (29-36)
E tèmpel ta keda kla den mas o ménos shete aña (37, 38)
6 Den e di kuater aña di Sálomon su reinado na Israel, esta, den e di 480 aña despues ku e israelitanan* a sali for di Egipto, Sálomon a kuminsá traha tèmpel* di Yehova* den luna di zif* (esta, den e di dos luna).2 E tèmpel* ku Rei Sálomon a traha pa Yehova tabata 60 kodo* largu, 20 kodo hanchu i 30 kodo haltu.3 E veranda* dilanti di e lugá Santu* tabata 20 kodo hanchu, mes hanchu ku e tèmpel, i 10 kodo largu.4 El a traha bentana ku tabata konsistí di kozein di diferente tamaño. Pues, un banda di e bentananan tabata mustra hanchu i e otro banda tabata smal.5 Ademas, el a traha un edifisio èkstra, pegá na e murayanan di e tèmpel; e edifisio ei a bai rònt di e murayanan* di e tèmpel, esta, e murayanan di e lugá Santu* i e murayanan di e kamber te patras.* E edifisio èkstra tabata konsistí di vários kompartimentu.6 Kada kompartimentu di e promé piso di e edifisio èkstra tabata sinku kodo hanchu; kada kompartimentu di e piso meimei tabata seis kodo hanchu, i kada kompartimentu di e di tres piso tabata shete kodo hanchu. E murayanan parti paden tabata trahá na un manera ku nan por a karga e balkinan* sin ku mester a bora pa pega e balkinan na e murayanan.7 Sálomon a laga konstruí e tèmpel ku piedra ku nan a kap na midí pa, durante e konstrukshon, no tabatin zonido di batimentu di martin, di hacha ni di ningun otro hèrmènt di heru.8 E entrada di e promé piso tabata keda na banda drechi di e tèmpel. Anto tabatin un trapi ku tabata lora bai ariba na e di dos piso i na e di tres piso.9 Sálomon a sigui traha riba e tèmpel te kab’é. El a traha dak di e tèmpel ku balki i tabla di palu di seda.10 E edifisio èkstra di tres piso ku el a traha rònt di e tèmpel tabatin vários kompartimentu. Kada un di e pisonan di e edifisio ei tabata sinku kodo haltu. Divishon di e pisonan tabata di palu di seda ku tabata konektá ku e tèmpel.11 Anto Yehova a manda e siguiente mensahe pa Sálomon:12 “Si bo biba na armonia ku mi leinan i tene bo mes na mi dekretonan i kumpli ku tur mi mandamentunan, lo mi kumpli ku e promesa ku mi a hasi na bo tata, David, relashoná ku bo, esta, relashoná ku e tèmpel akí ku bo ta trahando.13 Lo mi biba huntu ku e israelitanan, i lo mi no bandoná mi pueblo Israel.”14 Sálomon a sigui konstruí e tèmpel i kab’é.15 El a fura e murayanan di paden ku palu di seda. Sí, el a fura tur e murayanan di paden ku tabla di palu di seda, for di ariba te abou. Anto el a pone flur di palu di yenefer.16 Te patras den e tèmpel, el a skòt un espasio, i asina el a traha un kamber di 20 kodo ku el a fura, for di ariba te abou, ku palu di seda. E kamber ei tabata e lugá Santísimo.*17 Anto e lugá Santu,* ku tabata keda enfrente di e lugá Santísimo, tabata 40 kodo largu.18 Riba e palunan di seda ku nan a usa pa fura parti paden di e tèmpel tabatin figura di fruta manera pampuna* i figura di flor. Paden tabata kompletamente furá ku palu di seda; bo no por a mira niun piedra.19 Sálomon a prepará e kamber te patras den e tèmpel pa pone e arka di pakto di Yehova den dje.20 E kamber ei tabata 20 kodo largu, 20 kodo hanchu i 20 kodo haltu. Sálomon a fura e kamber ei kompletamente ku oro puru. Anto el a fura e altar ku palu di seda.21 Sálomon a fura parti paden di e tèmpel ku oro puru. I dilanti di e kamber te patras, ku tambe tabata furá ku oro, el a span un kadena di oro.22 Sí, el a fura parti paden di e tèmpel kompletamente ku oro. E altar ku tabata serka di e kamber te patras tambe el a fura kompletamente ku oro.23 Den e kamber te patras, el a traha dos kerubin di palu di pino. Kada kerubin tabata dies kodo haltu.24 Kada ala di e promé kerubin tabata sinku kodo. Pues, di un punta di ala pa e otro punta di ala tabata dies kodo.25 E alanan di e di dos kerubin tambe tabata dies kodo. Pues, e dos kerubinnan tabatin mesun tamaño i mesun forma.26 Tur dos kerubin tabata dies kodo haltu.27 Anto Sálomon a pone e dos kerubinnan banda di otro den e kamber te patras.* E alanan di e kerubinnan tabata habrí di manera ku un ala di kada kerubin tabata mishi ku un banda di muraya. Anto nan otro ala tabata topa ku otro nèt meimei di e kamber.28 Sálomon a fura e kerubinnan ku oro.29 Anto tur e murayanan parti paden di e tèmpel, esta, e murayanan di e lugá Santísimo i e murayanan di e lugá Santu, el a fura ku palu ku tabatin figura di kerubin, di palma i di flor riba nan.30 Anto el a kubri flur di e dos kambernan ei di e tèmpel ku oro.31 Pa e kamber te patras, el a traha un porta di dos blat di palu di pino, kozein (e di sinku parti*) i pilá na kada banda.32 E dos blatnan di e porta tabata di palu di pino. Sálomon a laga traha figura di kerubin, figura di palma i figura di flor den e blatnan di e porta. Anto el a fura e porta, e kerubinnan i e palmanan ku oro.33 El a traha kozein di palu di pino pa entrada di e lugá Santu* (e di kuater parti*)34 i dos porta di palu di yenefer. Kada porta tabata konsistí di dos blat ku skarnir ku a pone e portanan habri di tur dos banda.35 Sálomon a laga traha figura di kerubin, di palma i di flor den e blatnan di e portanan. Anto el a kubri e figuranan ku un la fini di oro.36 Pa e plenchi chikitu,* el a laga traha un kurá di tres kareda di piedra, kòrtá na midí, i un rei di balki di palu di seda.37 Den e di 4 aña, den luna di zif,* nan a pone fundeshi pa tèmpel* di Yehova.38 I den e di 11 aña, den luna di bul* (esta, e di ocho luna), e tèmpel* a keda kla, den tur detaye i segun plan. Pues, Sálomon a traha e tèmpel den shete aña.


text:
E homber tabata lomba afo dilanti parlamento y e muher tabata pata pata tur saca den bikini na Renaissance
Dialuna anochi a drenta informe di cu tin un turista ta lomba sunu canando pariba pabao dilanti parlamento y lo ta bao influencia di un of otro substancia y gritando tur hende, mesora a dirigi un patruya na e sitio. Na yegada di e patruya a bin topa cu e turista aki y a atende cun’e y enberdad e ta pata pata te cu e ni ta corda na cual hotel e ta hospedando, na e momentonan ey un trahador di Renaissance a indica cu e pareha di e turista ey ta pata pata tambe y cu e dama ta drumi tur saca na Renaissance ademas cu e pareha ta hospedando na Riu. Polis a detene e homber y a hib’e warda di polis na Oranjestad y despues a bay atende cu e dama na Renaissance. Na yegada di e patruya na Renaissance nan a nota cu e dama tambe ta pata pata. Mirando cu nan situacion polis a fix un honeymoon sweet pa nan den e area separa.


text:
Minister Dangui Oduber
AIR CANADA TA OTRO AEROLINEA CU TA SUSPENDE SU SERVICIO PA ARUBA TEMPORARIO
ORANJESTAD – Minister di Turismo Sr. Dangui Oduber ta informa pueblo di Aruba cu diabierna mainta, Aruba a haña noticia cu otro aerolinea mas lo ta suspendiendo nan servicio pa Aruba. Esaki ta e aerolinea Air Canada.
E rason no ta uno desconoci, es cu door di e virus Covid, e demanda di viahamento ta uno insigur. Pesey Air Canada mester a tuma e decision di cancela servicio entre Canada y Caribe, unda Aruba tambe a wordo afecta. E decision aki ta pa e itenerario di winter cu ta termina na April 2022. Nan ultimo vuelo pa Aruba lo ta 10 januari. Air Canada a termina ta bisa cu nan ta compromete nan mes pa reanuda nan servicio pa Aruba y nan ta lamenta cu mester a tuma un decision asina drastico.
Esaki ta uno otro aerolinea mas, di e miles nan na mundo, cu mester cambia nan plannan door di Covid. Minister Dangui Oduber di su banda ta sigura pueblo di Aruba cu e Team di Aruba cu ta encarga pa habri rutanan nobo lo sigui traha pa den futuro sercano, habri e servicio nan aki bek, asina cu cos normalisa rond mundo.
January 7 2022


text:
Oranjestad- Den conversacion cu Sr.Dangue Oduber parlamentario pa Mep a informa nos di e problemanan existente cu tin actualmente na Aruba.Sr.Oduber a cuminsa na bisa den un resumen cu noticia fastioso y con gasolin a subi cu 6 cent y gobierno a escoge pa no subsidia esaki. E costo di bida ta te na plafond caba a yega e momento cu placa no ta yega mas,otro noticia cu tey awor aki ta cu un ciudadano a wordo ataca na su cas y bay cu 800 florin. Kiko nos ta constata cu tin un desempleo inmenso na Aruba e ta demonstrando su mes e aumento continuo den criminalidad,tambe tin e caso di joyriding.Ministro di husticia ta core pasa un ley den parlamento pa aumenta castigo ya cu e no tabata sa mas con pa soluciona e problema di joy riding,awor atraconan ta landtando cabes. Tin un situacion di un crimen cu a tuma lugar na Café capri,esey kiermen Aruba ta ariba su cabes.
Sigi amplia e noticia aki mas scuhando e Sr.Dangui Oduber via nos Player:


text:
Ta sumamente importante e papel di mayornan pa yuda stimulá i guia e mucha den su desaroyo. Si un mucha no ta haña sufisiente oportunidat p’e move, su desaroyo motóriko por keda atras. Duna e mucha espasio pa e mes hasi sierto kosnan, sin ku esaki ta un peliger p’e, lo ta hopi bon pa su desaroyo.
Djasabra 16 di novèmber ‘Opstap Opnieuw’ tabatin e tayer titulá ‘Kon pa stimulá desaroyo motóriko serka mi yu(nan)’. E aktividat a tuma lugá na Sentro pa Hubentut i Famia for di 10’or pa 12’or.
Algun tep ku Yùfrou Zulaika di Skol Amplio Papa Cornes, a kompartí ku tur mayor presente tabata:
- Papia hopi ku e muchanan,
- kompartí tempu i hunga ku nan
Alabes señora Nymphette Josephia a realisá un par di wega huntu ku e muchanan, pa siña nan konsentrá i fortalesé nan trahamentu den grupo pa medio di moveshon i wega.
Sentro Hubentut i Famia ta gradisí un i tur ku a partisipá durante e tayer.
Opstap Opnieuw ta un proyekto di Sentro pa Hubentut i Famia. E proyekto ta bou di guia di mamanan di bario, Jovianca Martis, Lu-Ann Engelhart i Arelis Goeloe, ku semanalmente ta hiba tarea pa mayor na kas. Mayornan na nan turno ta hasi e tarea ku nan yu (4 te 6 aña) tur dia pa mas o ménos 15 minüt. Asina mayornan por pasa tur dia ratunan plasentero i sigui desaroyo di nan yu djaserka. E proyekto ta wordu kordiná dor di señora Carla Oleana.
Pa mas informashon, por tuma kontakto na telefòn 7157200 òf bishita nos Facebook page ShiF Bonaire i Derecho di Mucha Bonaire.


text:
Kontrol di Polis i M.E.O.
KOMUNIKADO DI PRENSA 340 /2022
9 yüli 2022
Kontrol di Polis i M.E.O.
Departamentu di Komunikashon i Prevenshon
KUERPO POLISIAL KÒRSOU SIRBI I PROTEHÁ
Den anochi di djabièrnè 8 di yüli i mardugá di djasabra 9 di yüli 2022 e tim formá pa Kuerpo
Polisial (U.B.W.) i Inspekshon Ekonómiko di M.E.O. a tene nan kontrolnan riba
establesimentunan di Horeca.
Tabatin algun establesimentu ku a risibí atvertensia pa muzik demasiado duru i un restorant
di kua GMN mester pasa djaluna pa atendé ku higiena di e kushina.
E kontrolnan aki ta kontinuá.


text:
Kralendijk – Riba djaweps 16 di desèmber e tim di Water Circles a organisá un seshon di informashon online ku komunidat di yate di Boneiru. Durante e seshon STINAPA a presentá su konsepto di proposishon di kambio den e maneho di mara yate pa pasa nochi i tarifanan pa yate pasa nochi mará na lugá legalisá pa yate bishitante.
Un invitashon habrí pa e seshon akí STINAPA a kompartí adelantá di parti di e tim di Water Circles riba e página di Bonaire Cruisers Facebook. Mas òf ménos 20 persona a tuma parti na e seshon.
Na sèptèmber 2021 a publiká un investigashon ku Bonaire Boating Company a ehekutá na nòmber di e tim Water Circles.
E resultadonan i rekomendashonnan di e investigashon akí ku ta disponibel riba https://www.boneiruduradero.nl/wp-content/uploads/2021/09/Marine-Waste-Water-Survey-Bonaire-2021_def.pdf a kondusí na e echo ku STINAPA a evaluá e maneho di lugá di mara yate pa pasa nochi di nobo i a desaroyá un konsepto pa un maneho nobo.
E maneho proponé ta stipulá ku entrante 31 di mart 2022 yate sin tanki pa awa shushi, no por hasi uso mas di lugá di mara pa pasa nochi. Yate ku tanki pa awa shushi no mag laba nan tanki mas denter di un distansia di 12 mia for di kosta (loke ta legalmente prohibí for di 2010). Un otro regla proponé, ta ku habitantenan lokal (ku sédula) no por hasi uso mas di lugá di mara yate pa pasa nochi. STINAPA tin gana di bai kuminsá ku implementashon di un sistema online pa reservá pa lugá di mara yate.
Naturalmente tin gastu mará na e kambionan akí.
STINAPA i Harbour Village Marina, ku konhuntamente ta manehá e lugá di mara yate pa pasa nochi, den un karta di sèptèmber 2021 dirigí na Entidat Públiko Bonaire a supliká pa aprobá un oumento di e servisio di $ 10,00 pa $ 45,00 i pa implementá un seri di servisio adishonal, ku ta pas ku un volúmen abou, un prinsipio di márgen haltu i kolekshon di awa shushi i aprobá e servisio di chupa awa shushi di tur yate ku ta hasi uso di e lugánan di mara pa pasa nochi. E aktual sobrekargo pa mara pasa nochi di $ 10 pa nochi (ku segun STINAPA no ta kubri e gastunan aktual di operashon di e lugá pa mara yate), no a kambia durante un periodo di 16 aña for di aprel 2005, na momentu ku el a subi di NAFL 10,00 pa $ 10,00. E promedio di gastu pa un lugá di mara yate den e área di Karibe segun e wèpsait https://www.moorings.com/ ta USD $ 35,00 pa nochi, e gastunan den esaki ta varia ampliamente i ta subi tin biaha te na $ 60,00 pa nochi.
Durante e seshon tabatin hopi diskushon tokante e posibel efekto negativo pa ekonomia di Boneiru ora ku e gastunan di servisio lo kondusí nan un bahada di uso di lugá di mara yate, i konsekuentemente lo tin ménos gastu ku e yatenan bishitante ta hasi den negoshinan lokal.


text:
WILLEMSTAD — Manera ta konosí, Kòrsou ta organisadó di e Flow Carifta Games 2017. E evento di atletismo mas grandi di Caribe, ku ta tuma lugá di dia 15 pa 17 di aprel 2017 próksimo.
Durante fin di siman último, djasabra pa ta mas eksakto, e komishon organisadó (StOA) di e Carifta Games 2017 di forma ofisial a organisá un tremendo ‘’Kickoff’, kual a duna inisio di forma ofisial na e siman di aktividatnan pa loke ta Carifta Games 2017. Un kantidat di invitado tabata presente den stadion Ergilio Hato na SDK, pa a presensia e aktividat aki. E aktividat a kuminsá ku e parti di kantamentu di nos himno nashonal kompañá pa e hisamentu di nos bandera. Seguidamente e presidente di e komishon organisadó ku ta Sr Igor Cijntje a hiba palabra na tur presente i a sigui un kantidat di aktividat programa riba e dia aki. Presidente di CAB, Sr Willem Cordilia, a hiba su disertashon na esnan presente i a gradisí tur esnan enbolbí den e realisashon di e gran evento aki. Tabata interesante tambe pa a duna rekonosementu na e diferente patrosinadornan ku a kontribuí en grandi pa e aktividat aki por a tuma lugá.
Nos minister di enseñansa Sra Maurina-Esprit-Maduro tambe a hiba palabra durante di e aktividat aki rekordando su periodo komo atleta. Un parti sumamente emotivo i importante tabata e huramentashon di e atletanan. E atletanan Kamese Halstead i Jaden Bernabela tabata esnan ku a huramentá na nòmber di e atletanan i despues a sigui e parti di entrega di e bandera di Kòrsou ku e delegashon lo kana kuné durante e desfile di apertura. Esaki a keda entregá di parti minister di enseñansa Sra Maurina-Esprit-Maduro na e atletanan Kamese Halstead i Jaden Bernabela. A hasi uzo tambe di e aktividat aki pa e fundashon StOA firma un akuerdo ku e Fundashon FDDK. Tabata Sr. Thakai Doran (FDDK) huntu ku Sr. Igor Cijntje (StOA) ku a firma e akuerdo aki. Despues di e parti ofisial tur esnan presente por a disfrutá un ratu ameno ku otro i por a tuma nota tambe di e reparashonnan i ahustenan ku a keda apliká na stadion Ergilio Hato. Pues ofisialmente nos a drenta e siman krusial i awor ta toka turno na e pueblo di Kòrsou ku mester sostené i apoyá nos atletanan durante e dianan 15, 16 i 17 di aprel próksimo.
Nos ke rekordá un i tur ku por kumpra karchi na e puntonan di benta ku ta “24 uur uit de muur”, “Mensing’s Caminada” i “Samsom”. Na SDK tambe por kumpra karchi den oranan di ofisina na e parti kaminda e bar ta situá.
E preisnan ta varia entre 9 i 20 florin, kaminda mucha bou di 13 aña por drenta grátis, basta nan ta kompaña pa un adulto.
Nos atletanan ta konta ku e sosten di nos kada un, manera un bon yu di Kòrsou.


text:
TA BAI ASFALTÁ KAYA JEAN B. VITTE I CARLOS A. NICOLAAS
TA BAI ASFALTÁ KAYA JEAN B. VITTE I CARLOS A. NICOLAAS
Kralendijk – Gobièrnu di Boneiru ta trahando duru pa drecha nos kareteranan,
ku fondonan ku Hulanda a pone disponibel relashoná ku e akuerdo di gobernashon.
Diputado enkargá ku infrastruktura Pablo James Kroon djabièrnè último a hasi ‘groundbreaking’ pa asina pone inisio ku drechamentu di Kaya Carlos A. Nicolaas i un parti di Kaya Jean B. Vitte.
Diputado a trese dilanti ku pa medio di e departamento di R&O ta hasi lo máksimo posibel pa bai trese kambionan pa asina e kaya por bira mas bunita i mas sigur pa tráfiko, habitantenan i e negoshinan. Ta bai drecha roinan ku betòn pa evitá ku e awa ta keda para un kaminda hasi daño na e kaminda.
Diputado a duna di konosé ku gobièrnu di Boneiru ta sumamente kontentu i positivo, ounke ku tin hopi reto mas pa nos kareteranan. Mirando ku e proyekto pa asfaltá rondó di skolnan ta andando, a parti e trabounan pa asina por kuminsá drecha Kaya Carlos A Nicolaas. Na Rincon tin sierto kamindanan ku mester di atenshon mas pronto ku ta posibel. Dentro di poko esakinan ta na turno.
Kamindanan ku ta pendiente pa drecha ta Kaya Amsterdam, Kaya Neerlandia, área di Hospital i e kaminda ku ta bai Rincon ku na e momentunan aki ta den un estado ku mester di atenshon mas pronto ku ta posibel segun diputado Kroon. Pa e motibu aki gobièrnu di Boneiru ta trahando ku Hulanda pa asina logra haña mas fondo ku ta posibel pa remediá e situashon di kareteranan.


text:
Papiamento como modulo den FAS na Universidad Aruba
Publica: 15 di augustus 2011
Oranjestad – Fundacion Lanta Papiamento ta informa cu gran placer y cu masha orguyo cu pa e aña academico nobo aki Universidad ta introduci Papiamento como materia den e curiculo di e estudionan “Social Work and Development” y “Organization, Governance and Management” na e Facultad di Arte y Ciencia (Faculty of Arts and Science-FAS).
Esaki ta un iniciativa di parti di Universidad cu Fundacion Lanta Papiamento ta aplaudi cu orguyo y cu sigur ta mustra e importancia cu Universidad ta duna Papiamento como idioma oficial y nacional di Aruba, como idioma materno di mayoria di e habitantenan di Aruba y como idioma di comunicacion den tur sector aki na Aruba. E exito di un profesional ta depende di su habilidad di comunica tanto na forma oral como na forma skirbi, particularmente den su idioma materno.
Esaki ta pues un fecha historico den historia di Papiamento na Aruba. Papiamento for di idioma di catibo a bira idioma oficial di Aruba y awor ta cana drenta Universidad di Aruba cara na halto como parti di curiculo oficial di un facultad. Papiamento, siendo un di e idiomanan oficial di Aruba, ainda ta bringa pa haya su luga den enseñansa. Awor cu Universidad a integra Papiamento den su curiculo, e scolnan secundario sigur lo mester tene na cuenta cu e materia Papiamento den futuro lo por bira un exigencia pa por drenta universidad of IPA y cu, pues, lo mester tin Papiamento den nan profielnan.
E grupo desaroyado di e materia aki a traha duro pa hinca un bon programa den otro cu ta cumpli cu e exigencianan di universidad en general y di e facultad y su estudionan en particular. Ta haci e studiantenan consciente di e balor di Papiamento den nos comunidad y tambe di su balor sociohistorico. Ta laga e studiantenan bira consciente tambe di e laso estrecho cu tin entre nos lenga Papiamento y nos cultura. Ademas, como cu – ora cu nan caba nan estudio – e studiantenan lo mester bay eherce nan profesion den e comunidad multietnico, multicultural y multilingual aki di nos, e studiantenan ta siña con pa anda cu hende di diferente rasa, diferente cultura y diferente lenga y e papel importantisimo cu idioma ta hunga den esey. Pa medio di investigacion y reflexion di idioma e studiantenan ta bira mas consciente di nan propio uzo di idioma y lo hisa nan nivel di uzo di idioma na un nivel mas academico.
E docente di e modulo aki lo ta Señora Swinda Schwengle, cu sosten di Ramon Todd Dandaré Mag. Ling. y drs. Joyce Pereira, kendenan ta forma parti di e grupo desaroyado di e estudio di Master den Lenga y Literatura Papiamento, cu ta plania pa cuminsa den un futuro no mucho lehano na Universidad di Aruba.
Papiamento poco poco ta haya su reconocemento, pasobra e consenshi ta crece cu ta iresponsabel, ilogico y inhusto pa neglisha y ignora e idioma materno di un ser humano den su desaroyo propio y den esun di su nacion. E idioma materno aki ta e esencia di su bida y e base di su desaroyo, e weso di lomba indiscutibel di su existencia. Experiencia y investigacion ta proba esaki cada biaha atrobe y cada biaha mas convincentemente.
Fundacion Lanta Papiamento ta felicita Universidad di Aruba cu e decision aki di incorpora Papiamento den e pakete di materia di su studiantenan di Facultad di Arte y Ciencia (FAS) y cu e iniciativa di organisa den un futuro proximo un estudio di Master den Lenga y Literatura Papiamento den e mesun facultad. Pabien Papiamento! Pabien Universidad! Pabien Aruba!Scroll To Top
- March 2022
- February 2022
- February 2021
- October 2020
- December 2019
- September 2019
- August 2019
- May 2019
- December 2018
- November 2018
- September 2018
- August 2018
- July 2018
- June 2018
- May 2018
- January 2018
- September 2017
- April 2017
- March 2016
- February 2016
- May 2015
- February 2015
- June 2014
- May 2014
- February 2014
- April 2013
- March 2013
- February 2013
- March 2012
- February 2012
- December 2011
- November 2011
- August 2011
- July 2011
- February 2011
- August 2010
- July 2010
- May 2010
- April 2010
- March 2010
- February 2010
- January 2010
- November 2009
- October 2009